2 Ahene 15 | Intanɛt So Bible| Wiase Foforɔ Nkyerɛaseɛ\n2 Ahene 15:1-38\n15 Israel hene Yeroboam afe a ɛto so aduonu ason mu no, Yuda hene Amasia+ ba Asaria+ bedii hene. 2 Obedii ade no, na wadi mfe dunsia, na odii hene mfe aduonum abien wɔ Yerusalem.+ Ne maame din de Yekolia, na ofi Yerusalem. 3 Ɔyɛɛ nea ɛteɛ Yehowa ani so sɛnea ne papa Amasia yɛe no ara.+ 4 Sorɔnsorɔmmea no nko na amfi hɔ.+ Ɔman no kɔɔ so bɔɔ afɔre na wɔhyew afɔrebɔde wɔ sorɔnsorɔmmea hɔ.+ 5 Akyiri yi, Yehowa de ɔyare bɔɔ ɔhene+ no, na ɔyaree kwata+ kosii ne wuda; ɔkɔtenaa ne fie, na wanyɛ adwuma bio;+ ɔhene no ba Yotam+ na ɔhwɛɛ ofie no so, na ɔno na obuu ɔman no mu nnipa atɛn.+ 6 Asaria ho nsɛm a aka ne nea ɔyɛe nyinaa, wɔakyerɛw wɔ Yuda ahene bere so nsɛm nhoma+ no mu. 7 Na Asaria ne n’agyanom kɔdae,+ na wosiee no kaa n’agyanom ho wɔ Dawid Kurow mu, na ne ba Yotam bedii n’ade.+ 8 Yuda hene Asaria+ afe a ɛto so aduasa awotwe mu no, Yeroboam ba Sakaria+ bedii Israel so hene wɔ Samaria asram asia. 9 Ɔyɛɛ Yehowa ani so bɔne sɛnea n’agyanom yɛe+ no. Nebat ba Yeroboam bɔne a ɔyɛe a ɛmaa Israel nso yɛɛ bɔne+ no, wannan amfi ho.+ 10 Na Yebes ba Salum bɔɔ ne ho pɔw,+ na ɔbɔɔ no kum+ no wɔ Yibleam,+ na obedii n’ade. 11 Sakaria ho nsɛm a aka no, wɔakyerɛw ne nyinaa wɔ Israel ahene bere so nsɛm nhoma+ no mu. 12 Saa na Yehowa ka+ kyerɛɛ Yehu sɛ:+ “Wubenya mma+ a wɔbɛtena Israel ahengua so de akosi awo ntoatoaso anan so.” Na ɛbaa mu saa.+ 13 Yebes ba Salum bedii hene wɔ Yuda hene Usia+ afe a ɛto so aduasa akron mu, na odii ade ɔsram biako pɛpɛɛpɛ wɔ Samaria.+ 14 Na Gadi ba Menahem+ siim fii Tirsa+ kɔɔ Samaria, na ɔkɔbɔɔ Yebes ba Salum+ kum no wɔ Samaria, na obedii n’ade. 15 Salum ho nsɛm a aka ne pɔw a ɔbɔe+ no, wɔakyerɛw ne nyinaa wɔ Israel ahene bere so nsɛm nhoma no mu. 16 Saa bere no, Menahem fi Tirsa kɔsɛee Tifsa ne nea ɛwom nyinaa ne ne nsase; wɔammue no nti, ɔsɛee no. Emu apemfo nso, ɔpaapaee wɔn nyinaa mu.+ 17 Yuda hene Asaria afe a ɛto so aduasa akron+ mu no, Gadi ba Menahem bedii Israel so hene wɔ Samaria mfe du. 18 Ɔyɛɛ Yehowa ani so bɔne.+ Nebat ba Yeroboam bɔne a ɔyɛe a ɛmaa Israel nso yɛɛ bɔne+ no, wannan amfi emu biara ho,+ ne nna nyinaa mu. 19 Na Asiria+ hene Pul+ baa asase no so. Enti Menahem maa+ Pul dwetɛ dwetikɛse apem+ sɛ onso ne mu mmoa no mma ahenni no nyɛ den ne nsam.+ 20 Israelfo nkyɛn na Menahem gyigyee dwetɛ no, adefo no nyinaa hɔ;+ ogyee obiara hɔ dwetɛ nnwetɛbona aduonum, na ɔde maa Asiria hene. Ɛno nti Asiria hene san n’akyi, na wantena asase no so hɔ. 21 Menahem+ ho nsɛm a aka ne nea ɔyɛe nyinaa, wɔakyerɛw wɔ Israel ahene bere so nsɛm nhoma+ no mu. 22 Na Menahem ne n’agyanom kɔdae, na ne ba Pekahia+ bedii n’ade. 23 Yuda hene Asaria afe a ɛto so aduonum mu no, Menahem ba Pekahia bedii Israel so hene wɔ Samaria mfe abien.+ 24 Ɔyɛɛ Yehowa ani so bɔne.+ Nebat ba Yeroboam bɔne a ɔyɛe a ɛmaa Israel nso yɛɛ bɔne+ no, wannan amfi ho.+ 25 Na ne kunini+ Remalia ba Peka+ bɔɔ ne ho pɔw,+ na ɔne Gileadfo aduonum bɔɔ no kum no wɔ Samaria ahemfie+ abantenten no mu, ɔne Argob ne Arie. Okum no, na obedii n’ade. 26 Pekahia ho nsɛm a aka ne nea ɔyɛe nyinaa, wɔakyerɛw wɔ Israel ahene bere so nsɛm nhoma+ no mu. 27 Yuda hene Asaria afe a ɛto so aduonum abien mu no, Remalia ba+ Peka+ bedii Israel so hene wɔ Samaria mfe aduonu. 28 Ɔyɛɛ Yehowa ani so bɔne.+ Nebat ba Yeroboam bɔne a ɔyɛe a ɛmaa Israel nso yɛɛ bɔne+ no, wannan amfi ho.+ 29 Israel hene Peka nna mu no, Asiria hene+ Tiglat-Pilesa+ bae bɛfaa Eyon+ ne Abel-Bet-Maaka+ ne Yanoa ne Kedes+ ne Hasor+ ne Gilead+ ne Galilea,+ Naftali+ nsase nyinaa, na ɔfaa wɔn nnommum kɔɔ Asiria.+ 30 Na Ela ba Hosea+ bɔɔ Remalia ba Peka ho pɔw,+ na ɔbɔɔ no kum no,+ na obedii n’ade Usia ba Yotam+ afe a ɛto so aduonu mu. 31 Peka ho nsɛm a aka ne nea ɔyɛe nyinaa, wɔakyerɛw wɔ Israel ahene bere so nsɛm nhoma+ no mu. 32 Remalia ba, Israel hene Peka afe a ɛto so abien mu na Yuda hene Usia+ ba Yotam+ bedii hene. 33 Obedii ade no, na wadi mfe aduonu anum, na odii hene mfe dunsia wɔ Yerusalem. Ne maame din de Yerusa a ɔyɛ Sadok babea.+ 34 Ɔyɛɛ nea ɛteɛ Yehowa ani so.+ Sɛnea ne papa Usia yɛe no, saa na ɔno nso yɛe.+ 35 Sorɔnsorɔmmea no nko na amfi hɔ. Ɔman no kɔɔ so bɔɔ afɔre na wɔhyew afɔrebɔde wɔ sorɔnsorɔmmea hɔ.+ Ɔno na osii Yehowa fie pon a ɛwɔ atifi fam+ no. 36 Yotam ho nsɛm a aka ne nea ɔyɛe no, wɔakyerɛw ne nyinaa wɔ Yuda ahene bere so nsɛm nhoma no mu.+ 37 Nna no mu na Yehowa maa+ Siria hene Resin+ ne Remalia ba Peka+ kɔɔ Yuda so. 38 Na Yotam ne n’agyanom kɔdae, na wosiee no kaa n’agyanom ho wɔ ne nana Dawid Kurow+ mu, na ne ba Ahas+ bedii n’ade.\n2 Ahene 15


“Mo ne Wɔn a Wosu Nsu”—Romafo 12:15 | Adesua\n“Monkɔ so nkyekye mo ho mo ho werɛ na monhyehyɛ mo ho den.”—1 TES. 5:11.\nDɛn na Yehowa yɛ de kyekye yɛn werɛ?\nKyerɛw nsɛm bɛn na ebetumi akyekye wɔn a wɔn biribi awu no werɛ?\nDɛn na asafo no betumi ayɛ de akyekye wɔn a wɔn biribi awu no werɛ?\n1, 2. Wɔn a wɔn biribi awu no, ehia sɛ yehu sɛnea yɛbɛkyekye wɔn werɛ. Adɛn ntia? (Hwɛ mfonini a ɛwɔ adesua yi mfiase no.)\nSUSI kae sɛ, “Yɛn babarima wu akyi bɛyɛ afe no, na yɛda so ara di ne wu no ho awerɛhow paa; na yegye yɛn ho a ennye.” Onua bi nso kae sɛ bere a ne yere wui mpofirim no, “ɛyaw a ɔtee wɔ ne nipadua mu deɛ, yɛnka.” Awerɛhosɛm ne sɛ, nnipa pii nso fa yaw a ɛte saa mu. Anuanom pii a wɔwɔ Kristofo asafo no mu anhwɛ kwan sɛ wɔn adɔfo bewuwu ansa na Harmagedon aba. Sɛ wo dɔfo bi awu anaa wunim obi a wahwere ne dɔfo a, ebia wubebisa sɛ: ‘Dɛn na yɛbɛyɛ de akyekye wɔn a ade atɔ wɔn ani no werɛ?’\n2 Ebia woate sɛ ebinom ka sɛ, sɛ asɛm to wo na ɛkyɛ a, ɛyaw no so tew. Nanso, ɛyɛ ampa sɛ sɛ asɛm to wo na ɛkyɛ a, ɛno ara bɛma woanya awerɛkyekye? Okunafo bi kae sɛ, “Me deɛ mɛka a, ɛyɛ nea onipa no de ne bere yɛ mmom na ɛbɛma wanya awerɛkyekye.” Sɛ obi pira a, ɛsɛ sɛ wɔhwɛ mia kuru no na nkakrankakra atumi awu. Saa ara na sɛ obi dɔfo wu na yɛma yɛn ani kũ ne ho a, nkakrankakra ne yaw no so bɛtew. Ɛnde, dɛn pɔtee na ebetumi aboa wɔn a wɔn adɔfo awuwu ama yaw a wɔrefa mu no abrɛ ase?\nYEHOWA—“AWERƐKYEKYE NYINAA NYANKOPƆN”\n3, 4. Sɛ obi biribi wu a, Yehowa nim yaw a onii no fa mu. Adɛn nti na yebetumi aka saa?\n3 Akyinnye biara nni ho sɛ Yehowa paa na obetumi akyekye yɛn werɛ, efisɛ ɔno ne mmɔborɔhunu Agya. (Kenkan 2 Korintofo 1:3, 4.) Yɛreka obi a ɔwɔ tema paa a, ɔne Yehowa. Ɔmaa ne nkurɔfo awerɛhyem sɛ: “Me ara na mɛkyekye mo werɛ.”—Yes. 51:12; Dw. 119:50, 52, 76.\n4 Yehowa, ahummɔbɔ Agya no ankasa nso ahwere adɔfo. Wɔn mu bi ne Abraham, Isak, Yakob, Mose, ne Ɔhene Dawid. (Num. 12:6-8; Mat. 22:31, 32; Aso. 13:22) Onyankopɔn Asɛm no ma yɛn awerɛhyem sɛ Yehowa ani agyina n’adɔfo yi, na ɔrehwɛ kwan denneennen sɛ da no bedu ama wanyan wɔn aba nkwa mu bio. (Hiob 14:14, 15) Sɛ wɔba a, wɔn ani begye na wɔanya apɔwmuden. Momma yɛnkae nso sɛ, Onyankopɔn Ba a ɔdɔ no paa na ‘ɔpɛ n’asɛm yiye’ no wui yayaayaw. (Mmeb. 8:22, 30) Ɛyaw a Yehowa faa mu deɛ, yɛrennya nsɛm mpo na yɛde akyerɛ mu.—Yoh. 5:20; 10:17.\n5, 6. Dɛn na Yehowa yɛ de kyekye yɛn werɛ?\n5 Yebetumi anya ahotoso paa sɛ Yehowa bɛboa yɛn. Enti sɛ yɛredi awerɛhow anaa yɛrefa yaw bi mu a, ɛnsɛ sɛ yɛtwentwɛn yɛn nan ase sɛ yɛbɛbɔ no mpae na yɛaka ne nyinaa akyerɛ no. Sɛ yehu sɛ yaw a yɛrefa mu nyinaa, Yehowa nim na ɔkyekye yɛn werɛ a, ɛma yɛn koma tɔ yɛn yam paa! Ɛnde, dɛn na ɔyɛ de kyekye yɛn werɛ?\n6 Ade baako a Onyankopɔn de kyekye yɛn werɛ ne “honhom kronkron” no. (Aso. 9:31) Onyankopɔn adeyɛ tumi no tumi kyekye yɛn werɛ paa. Yesu hyɛɛ bɔ sɛ n’Agya a ɔwɔ soro no ayɛ krado sɛ ɔde “honhom kronkron bɛma wɔn a wobisa no.” (Luka 11:13) Susi a yɛaka ne ho asɛm dedaw no ka sɛ: “Mpɛn pii no, na yɛkɔ yɛn nkotodwe anim srɛ Yehowa sɛ ɔnkyekye yɛn werɛ. Bere biara a yɛbɛyɛ saa no, na yehu sɛ ampa, Onyankopɔn asomdwoe bɔ yɛn koma ne yɛn adwene ho ban.”—Kenkan Filipifo 4:6, 7.\nYESU—ƆSƆFO PANYIN A ƆWƆ TEMA\n7, 8. Adɛn nti na yebetumi anya awerɛhyem sɛ Yesu bɛkyekye yɛn werɛ?\n7 Yehowa wɔ tema na odwen nnipa ho paa. Saa ara na Yesu nso te. Ɔwɔ asase so no, nsɛm a ɔkae ne nea ɔyɛe nyinaa daa no adi sɛ osuasuaa n’Agya pɛpɛɛpɛ. (Yoh. 5:19) Yehowa somaa Yesu sɛ ɔmmɛkyekye wɔn a wɔn ‘koma abubu’ ne “wɔn a wodi awerɛhow nyinaa” werɛ. (Yes. 61:1, 2; Luka 4:17-21) Enti ɔdaa tema adi kyerɛɛ nkurɔfo. Ɔhaw a na nkurɔfo refa mu nyinaa na onim, na na ɔpɛ paa sɛ ɔboa ma wɔn ho tɔ wɔn.—Heb. 2:17.\n8 Bere a Yesu yɛ abofra no, akyinnye biara nni ho sɛ n’abusuafo ne ne nnamfo binom wuwui. Bere a Yosef a ɔtetee Yesu wui no, ɛbɛyɛ sɛ na Yesu da so ara yɛ aberantewaa anaa na wadi mfe 20 ne kakra. * Wo ara hwɛ aberantewaa a odwen nnipa ho sei a ɔredi awerɛhow na ɔresan akyekye ne maame ne ne nuanom mmea ne mmarima werɛ.\n9. Bere a Lasaro wui no, dɛn na Yesu yɛe de kyerɛe sɛ ɔwɔ tema?\n9 Bere a Yesu reyɛ ne som adwuma no, na onim nea nnipa refa mu paa na na ɔte wɔn ase. Wo deɛ yɛmfa bere a n’adamfo Lasaro wui no nyɛ nhwɛso. Ná Yesu nim sɛ obenyan Lasaro, nanso ɛyaw a na Maria ne Marta refa mu no kaa no paa. Ɛkaa no araa ma osui.—Yoh. 11:33-36.\n10. Adɛn nti na yebetumi anya awerɛhyem sɛ Yesu da so ara wɔ tema?\n10 Sɛnea Yesu daa tema adi na ɔkyekyee afoforo werɛ no, ɛboa yɛn sɛn nnɛ? Kyerɛwnsɛm no ma yɛn awerɛhyem sɛ “Yesu Kristo te sɛnea ɔte, ɛnnɛra ne nnɛ, ne daa daa.” (Heb. 13:8) “Nkwa Safohene no” nim sɛnea obi dɔfo wu a ɛte. Enti “obetumi atwitwa agye wɔn a wɔsɔ wɔn hwɛ no.” (Aso. 3:15; Heb. 2:10, 18) Yebetumi anya awerɛhyem sɛ ɛnnɛ nso sɛ obi di awerɛhow a, Kristo te no ase na ɛka no paa. Ɔbɛkyekye onii no werɛ “bere a ɛsɛ mu.”—Kenkan Hebrifo 4:15, 16.\n“KYERƐWNSƐM NO MU AWERƐKYEKYE”\n11. Kyerɛw nsɛm bɛn na woahu sɛ ɛma awerɛkyekye paa?\n11 Bible ka sɛ bere a Lasaro wui no, Yesu dii awerɛhow kɛse. Kyerɛw nsɛm a ɛma awerɛkyekye saa pii wɔ Onyankopɔn Asɛm no mu. Wei nyɛ nwonwa efisɛ “biribiara a wɔakyerɛw ato hɔ no, wɔakyerɛw ama yɛn nkyerɛkyerɛ, na yɛnam yɛn boasetɔ ne Kyerɛwnsɛm no mu awerɛkyekye so anya anidaso.” (Rom. 15:4) Sɛ woredi awerɛhow a, kyerɛw nsɛm a edidi so yi betumi akyekye wo werɛ:\n“Yehowa bɛn wɔn a wɔn koma abubu; ogye wɔn a wɔn honhom abotow.”—Dw. 34:18, 19.\n“Sɛ me mu dadwen yɛ bebree a, [Yehowa awerɛkyekye] na ɛma me kra ani gye.”—Dw. 94:19.\n“Yɛn Awurade Yesu Kristo, ne yɛn Agya Onyankopɔn a ɔdɔɔ yɛn na ɔmaa yɛn daa awerɛkyekye ne anidaso pa wɔ adom mu no, ɔnkyekye mo koma werɛ, na ɔmma munnyina pintinn.”—2 Tes. 2:16, 17. *\nYENYA AWERƐKYEKYE PAA WƆ ASAFO NO MU NSO\n12. Ade titiriw bɛn na yebetumi ayɛ de akyekye afoforo werɛ?\n12 Ade foforo a ɛma wɔn a wɔredi awerɛhow nya awerɛkyekye ne Kristofo asafo no. (Kenkan 1 Tesalonikafo 5:11.) Wɔn a wɔn ‘honhom abotow’ no, dɛn na wubetumi ayɛ de aboa wɔn na woakyekye wɔn werɛ? (Mmeb. 17:22) Kae sɛ “kommyɛ wɔ ne bere, na ɔkasa nso wɔ ne bere.” (Ɔsɛnk. 3:7) Okunafo bi a wɔfrɛ no Dalene kae sɛ: “Sɛ obi dɔfo wu a, ɛyɛ a ɔpɛ sɛ onya obi ka ne koma mu asɛm kyerɛ no. Enti sɛ ade tɔ obi ani a, nea wubetumi ayɛ ama no paa ne sɛ wobɛyɛ aso atie no a wuntwa n’ano.” Junia nuabarima kum ne ho. Ɔno nso kaa wɔn a wɔn dɔfo awu a wɔredi awerɛhow ho asɛm sɛ: “Ɛwom, wuntumi nte awerɛhow a wɔredi no ase nwie. Nanso nea ehia paa ne sɛ wopɛ sɛ wuhu nea wɔrefa mu.”\n13. Dɛn na ɛsɛ sɛ yehu fa awerɛhodi ho?\n13 Kae nso sɛ ɛsono sɛnea obiara di awerɛhow. Nea ɔda ne gya na onim sɛnea ɛhyehye no fa, enti ɛtɔ da a ebetumi ayɛ den ama no sɛ ɔbɛkyerɛ mu ama afoforo ate no ase. Onyankopɔn Asɛm ka sɛ: “Koma na onim onipa kra awerɛhow, na n’anigye nso, ɔhɔho mfa ne ho nnyigye mu.” (Mmeb. 14:10) Sɛ obi tumi ka nea ɔrefa mu mpo a, ɛnyɛ bere nyinaa na ɛyɛ mmerɛw sɛ afoforo bɛte no ase.\n14. Dɛn na yebetumi aka de akyekye wɔn a wɔn adɔfo awu werɛ?\n14 Ebetumi ayɛ den sɛ yebehu nea yɛbɛka akyerɛ obi a ɔredi ne dɔfo wu ho awerɛhow. Nanso Bible ka sɛ ‘anyansafo tɛkrɛma sa yare.’ (Mmeb. 12:18) Nhomawa a wɔato din Bere a Obi a Wodɔ No Awu no aboa nnipa pii ma wɔanya nsɛm a wobetumi de akyekye afoforo werɛ. * Nanso mpɛn pii no, ade a wubetumi ayɛ aboa wɔn a wɔredi awerɛhow ne sɛ ‘wo ne wɔn a wosu besu.’ (Rom. 12:15) Gaby a ne kunu awu no kae sɛ: “Sɛ nneɛma hyɛ me so na minhu nea menyɛ a, na ato nusu. Enti sɛ me nnamfo ne me su a, ɛkyekye me werɛ. Ɛba saa a, ɛmma mente nka sɛ meyɛ ankonam.”\n15. Sɛ ɛyɛ den ma yɛn sɛ yɛbɛkɔ obi hɔ akɔkyekye ne werɛ a, dɛn na yebetumi ayɛ? (Hwɛ adaka a wɔato din, “ Awerɛkyekyesɛm a Ɛka Koma” no nso.)\n15 Sɛ ɛyɛ den ma wo sɛ wobɛkɔ obi hɔ akɔkyekye ne werɛ a, wubetumi akyerɛw krataa akɔhyɛ no den anaa woakyerɛw nsɛm bi a ɛka koma agu kaad so de amena no. Wubetumi nso de nkuranhyɛsɛm afa e-mail anaa text message so akɔma no. Bio nso, kyerɛwsɛm bi a ɛma awerɛkyekye no, wubetumi afa mu asɛm aka. Onii a wawu no, sɛ wokae ne suban pa bi a, wubetumi aka ho asɛm. Ebia wo ne nea wawu no boom yɛɛ biribi maa mo ani gyei. Ɛno nso wubetumi aka ho asɛm. Junia ka sɛ: “Sɛ onua anaa onuawa bi kyerɛw nkuranhyɛsɛm tiawa bi brɛ me anaa ɔto nsa frɛ me sɛ memmɛsra no a, ɛboa me paa. Nneɛma a ɛte saa ma mete nka sɛ anuanom dɔ me na wodwen me ho.”\n16. Dɛn ne ade foforo a ɛboa paa ma yɛkyekye afoforo werɛ?\n16 Sɛ yɛne onua anaa onuawa bi a wahwere ne dɔfo bɔ mpae a, etumi kyekye ne werɛ. Yɛbɔ mpae ma no nso a, ɛboa paa. Ebia na awerɛhow amene wo na wopɛ sɛ wusu mpo. Ɛba saa a, ebetumi ayɛ den ama wo sɛ wo ne onii no bɛbɔ mpae. Wo nne betumi apopo na woasu mpo, nanso sɛ wumia w’ani a, wo mpaebɔ no betumi akyekye ne werɛ paa. Dalene kaa nea ɛtoo no. Ɔkae sɛ: “Ɛtɔ da na anuanom mmea bi bɛsra me a, ɛyɛ a meka kyerɛ wɔn sɛ wɔne me mmɔ mpae. Wofi mpaebɔ no ase a, mpɛn pii no wonhu nea wɔnka. Nanso ɛnkyɛ na wɔn nsɛm asisi so. Afei wobɛhwɛ na wɔreka nsɛm a ɛka koma paa. Wɔn gyidi a ɛyɛ den, wɔn dɔ, ne sɛnea wɔwɔ tema no hyɛ me den paa.”\nKƆ SO KYEKYE WƆN WERƐ\n17-19. Adɛn nti na ehia sɛ yɛkɔ so kyekye wɔn a ade atɔ wɔn ani werɛ?\n17 Ɛsono sɛnea obiara di awerɛhow. Ebi deɛ kyɛ paa, na ebinom nso deɛ nkyɛ saa. Sɛ ade tɔ obi ani a, ahyɛase no, nnamfo ne abusuafo pii begyam no. Nanso, abosome bi akyi no, na obiara agyaw no hɔ akɔtoa n’adwuma so. Enti nyi nea ne dɔfo awu no baako nhyɛ ne nsa. Bible ka sɛ: “Ɔyɔnko berɛbo dɔ bere nyinaa; ɔyɛ onua a wɔwoo no maa ahohia da.” (Mmeb. 17:17) Sɛ obi a wahwere ne dɔfo de bere kakraa bi na ebedi awerɛhow oo, sɛ ɔde bere pii oo, ɛsɛ sɛ ne nuanom Kristofo kɔ so kyekye ne werɛ.—Kenkan 1 Tesalonikafo 3:7.\n18 Kae sɛ, sɛ obi dɔfo wu a, nneɛma pii betumi akae ne yaw. Ebi ne sɛ edu da a ne dɔfo no wui biara a, ne werɛ betumi ahow. Afei, nnwom, mfonini, dwumadi ahorow, biribi hua, nnyigyei bi, anaa bere pɔtee bi wɔ afe no mu nso betumi ama wadi awerɛhow. Sɛ obi aware mu hokafo wu, na ɛsɛ sɛ ɔno nko ara yɛ nneɛma bi a na wɔbom yɛ a, ɛno nso betumi ama wadi yaw pii. Ebi ne ɔmansin nhyiam anaa Nkaedi. Onua bi a ne yere wui kae sɛ: “Ná minim sɛ ɛda a yɛde waree no du a, ɛbɛhaw me paa. Ampa-ne-ampa ara, eduu so no, na ɛnyɛ mmerɛw. Nanso anuanom mmea ne mmarima bi yɛɛ nhyehyɛe too pon kakra maa me ne me nnamfo a yɛbɔ kosua tafere. Wɔyɛɛ saa na amma manyɛ ankonam.”\n19 Nanso kae sɛ, ɛnyɛ mmere titiriw nko ara na ɛsɛ sɛ yɛkyekye wɔn a ade atɔ wɔn ani werɛ. Junia ka sɛ: “Mpɛn pii no, sɛ ɛnyɛ mmere titiriw, na afoforo bɛboa wo hyɛ wo nkuran a, ɛboa paa. Sɛ wokyekye onipa no werɛ wɔ mmere a ɛte saa mu a, etumi ma ne koma tɔ ne yam.” Nokwasɛm ne sɛ, sɛ obi hwere ne dɔfo a, awerɛhow a odi no, yɛrentumi nyi ne nyinaa mfi hɔ. Nanso yebetumi ayɛ nneɛma bi de aboa no ama ne koma atɔ ne yam na akyekye ne werɛ. (1 Yoh. 3:18) Gaby ka sɛ: “Meda Yehowa ase paa sɛ ɔhaw yi nyinaa mu no, ɔmaa mpanyimfo no boaa me na wɔanyi me baako anhyɛ me nsa. Nea wɔyɛe no ama mete nka sɛ Yehowa ayɛ me atuu.”\n20. Adɛn nti na Yehowa bɔhyɛ ahorow kyekye yɛn werɛ?\n20 Yehowa a ɔyɛ awerɛkyekye nyinaa Nyankopɔn no beyi awerɛhow nyinaa afi hɔ na wama yɛanya awerɛkyekye daa. Saa bere no, “wɔn a wɔwɔ nkae ada mu nyinaa bɛte [Kristo] nne na wɔafi adi”! Wei yɛ awerɛkyekyesɛm paa. (Yoh. 5:28, 29) Onyankopɔn ahyɛ bɔ sɛ “ɔbɛmene owu akosi daa, na Awurade Tumfoɔ Yehowa bɛpopa obiara aniwam nusu.” (Yes. 25:8) Saa bere no, ‘yɛne wɔn a wɔresu rensu.’ Mmom, nnipa a wɔwɔ asase so nyinaa ne ‘wɔn a wɔredi ahurusi bedi ahurusi.’—Rom. 12:15.\n^ nky. 8 Bere a etwa to a Bible kaa Yosef ho asɛm no, na Yesu adi mfe 12. Yesu anwonwade a edi kan no, ɔmaa nsu danee nsã. Saa bere no, yɛante sɛ na Yosef wɔ hɔ. Ɛno akyi nso Bible no nka ne ho asɛm. Bere a wɔbɔɔ Yesu asɛndua mu no, ɔde Maria hyɛɛ ɔsomafo Yohane nsa sɛ ɔnhwɛ no. Sɛ Yosef te ase a, yennye nni sɛ anka Yesu bɛyɛ saa.—Yoh. 19:26, 27.\n^ nky. 11 Kyerɛw nsɛm foforo a nnipa pii ahu sɛ ɛma awerɛkyekye ne Dwom 20:1, 2; 31:7; 38:8, 9, 15; 55:22; 121:1, 2; Yesaia 57:15; 66:13; Filipifo 4:13; ne 1 Petro 5:7.\n^ nky. 14 Hwɛ asɛm a n’asɛmti ne “Kyekye Wɔn a Wɔn Biribi Awu no Werɛ Sɛnea Yesu Yɛe No.” Ɛwɔ Ɔwɛn-Aban, January–March, 2011 mu.\nAwerɛkyekyesɛm a Ɛka Koma\nWei yɛ nsɛm a ebinom akyerɛw de akɔkyekye wɔn a wɔn adɔfo awuwu werɛ:\n“Yenhu nea yɛnka. Ɛno ara ne sɛ, yɛdɔ wo. Nea worefa mu no, yennim. Nanso Yehowa nim, na ɔbɛkɔ so aboa wo. Yegye di sɛ yɛn mpaebɔ no bɛma wo ho adwo wo kakra.”\n“Yenim sɛ woahwere ade kɛse. Yɛn mpaebɔ ne sɛ Yehowa mmoa wo.”\n“Onyankopɔn kae wo dɔfo no. Onim ne ho biribiara, na ɔbɛsan anyan no aba nkwa mu. Yegye di sɛ saa nokwasɛm yi bɛkyekye wo werɛ.”\n“Ɔtamfo a otwa to a ɔne owu no rennya wo dɔfo no so tumi bio. Nneɛma pa a ɔyɛe no, yɛbɛkɔ so akae kosi sɛ wobenyan no wɔ Paradise.”\n“Wo dɔfo no wu ho yaw a woredi no, yɛrennya nsɛm mpo na yɛde akyerɛ mu. Yɛrehwɛ kwan sɛ yɛn soro Agya no benyan wo dɔfo no aba nkwa mu bio. Saa bere no, anigye a wubenya no, yɛrennya nsɛm mpo na yɛde akyerɛ mu.”


Monka Nokware Nkyerɛ Mo Yɔnko\nƆwɛn-Aban—Nea Adesua Nsɛm Wom | June 2009\nKENKAN WƆ Albanian American Sign Language Amharic Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kikongo Kirghiz Korean Korean Sign Language Latvian Lithuanian Luo Malagasy Malayalam Maya Mizo Moore Myanmar Norwegian Oromo Ossetian Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Russian Sign Language Samoan Sepedi Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tajiki Tatar Thai Tsonga Tswana Turkish Twi Ukrainian Urdu Vietnamese\n“Afei a moayi nkontompo agu yi, mo mu biara nka nokware nkyerɛ ne yɔnko.”—EFE. 4:25.\n1, 2. Adwene bɛn na nnipa pii kura wɔ nokware ho?\nEFI bere tenteenten na adesamma adwinnwen ho sɛ ebia nnipa betumi aka nokware anaasɛ wobetumi ahu dekode a ɛne nokware anaa. Wɔ afeha a ɛto so asia A.Y.B. mu no, Helani anwensɛm kyerɛwfo Alcaeus kae sɛ: “Nsa ma obi ka nokware.” Nea na ɔrepɛ akyerɛ ne sɛ sɛ onipa bi bow nsa nkutoo a ɛnna ɔka nokware, na ebia saa bere no na n’ani begye ho paa sɛ ɔbɛkasa. Roma Amrado Pontio Pilato a ɔtenaa ase wɔ afeha a edi kan no mu no nso de adwene a ɛmfata a okura wɔ nokware ho no bisaa Yesu animtiaabu so sɛ: “Dɛn ne nokware?”—Yoh. 18:38.\n2 Wɔ yɛn bere yi so no, adwene a nnipa kura wɔ nokware ho no adɔɔso. Nnipa pii ka sɛ asɛmfua “nokware” kyerɛ nneɛma pii, anaasɛ ɛsono nea obiara adwene yɛ no wɔ nokware ho. Afoforo nso ka nokware bere a wohu sɛ ɛremma wɔn ho nkyere wɔn anaasɛ ebetwa asɛm so ntɛm nkutoo. Nhoma bi ka sɛ: “Ɛyɛ papa sɛ yɛbɛka nokware de, nanso sɛ yɛreka owu ne nkwa ne yɛn ahobammɔ ho asɛm a, ɛnde ɛnyɛ bere nyinaa na mfaso wɔ so sɛ yɛka nokware. Sɛ yegyina owu ne nkwa nkwanta a, ɛsɛ sɛ yedi atoro de twitwa gye yɛn ho.”—The Importance of Lying.\n3. Dɛn nti na yebetumi aka sɛ Yesu ne obi a ɔkaa nokware sen obiara?\n3 Hwɛ sɛnea adwene a Kristo asuafo kura wɔ nokware ho yɛ soronko koraa! Ɛnyɛ adwene a na nkurɔfo kura wɔ nokware ho no bi na na Yesu wɔ. Ɔkaa nokware bere nyinaa. N’atamfo mpo kae sɛ: “Ɔkyerɛkyerɛfo, yenim sɛ woka nokware na wokyerɛkyerɛ Onyankopɔn kwan nokware mu.” (Mat. 22:16) Saa ara na nokware Kristofo a wɔwɔ hɔ nnɛ suasua Yesu nhwɛso no. Wonsuro sɛ wɔbɛka nokware. Wofi wɔn koma nyinaa mu ne ɔsomafo Paulo a otuu ne mfɛfo gyidifo fo no yɛ adwene. Ɔkae sɛ: “Afei a moayi nkontompo agu yi, mo mu biara nka nokware nkyerɛ ne yɔnko.” (Efe. 4:25) Momma yensusuw nneɛma abiɛsa a ɛwɔ asɛm a Paulo kae no mu ho nhwɛ. Nea edi kan, hena ne yɛn yɔnko? Nea ɛto so abien, nokware a yɛbɛka no kyerɛ dɛn? Nea ɛto so abiɛsa, yɛbɛyɛ dɛn atumi aka nokware wɔ yɛn da biara da asetena mu?\nHena ne Yɛn Yɔnko?\n4. Adwene a Yehowa wɔ wɔ obi a ɔyɛ yɛn yɔnko ho bɛn na Yesu daa no adi a na ɛnte sɛ tete Yudafo akannifo no de no?\n4 Wɔ afeha a edi kan Y.B. mu no, Yudafo akannifo binom kyerɛkyerɛe sɛ wɔn mfɛfo Yudafo anaa wɔn nnamfo nkutoo na wɔfata sɛ wɔfrɛ wɔn sɛ wɔn “yɔnko.” Nanso, Yesu suasuaa n’Agya su ne adwene a ɔwɔ wɔ nokware ho no pɛpɛɛpɛ. (Yoh. 14:9) Ɛsɛ sɛ yɛhyɛ no nsow sɛ, Yesu maa n’asuafo no hui sɛ Onyankopɔn ani nnye abusua anaa ɔman bi mufo ho nsen afoforo. (Yoh. 4:5-26) Bio nso, honhom kronkron yi kyerɛɛ ɔsomafo Petro sɛ “Onyankopɔn nhwɛ nnipa anim, na mmom ɔman biara mu no, onipa a osuro no na ɔyɛ adetrenee no, ogye no tom.” (Aso. 10:28, 34, 35) Ɛno nti, ɛsɛ sɛ yebu nnipa nyinaa sɛ yɛn yɔnkonom, na yɛda ɔdɔ adi kyerɛ wɔn a wɔyɛ wɔn ade te sɛ nea wɔyɛ yɛn atamfo mpo no.—Mat. 5:43-45\n5. Nokware a yɛbɛka akyerɛ yɛn yɔnko no kyerɛ dɛn?\n5 Nanso, bere a Paulo kae sɛ ɛsɛ sɛ yɛka nokware kyerɛ yɛn yɔnko no, na ɔrekyerɛ dɛn? Nea nokware a yɛbɛka kyerɛ ne sɛ yɛbɛka nokwasɛm a nnaadaa biara nnim. Nokware Kristofo nkyinkyim asɛm anaasɛ wɔnnan asɛm ani mfa nnaadaa afoforo. ‘Wokyi bɔne,’ na ‘wɔbata papa ho.’ (Rom. 12:9) Ɛsɛ sɛ yɛbɔ mmɔden sɛ yɛbɛka nokware wɔ biribiara a yɛyɛ mu de suasua “nokware Nyankopɔn” no. (Dw. 15:1, 2; 31:5) Sɛ yɛhwɛ yɛn kasa yiye a, yebetumi de anifere aka tebea ahorow biara a ɛyɛ aniwu anaa asɛm bi a ne ka yɛ ka na ho asɛm a yɛrenni atoro.—Monkenkan Kolosefo 3:9, 10.\n6, 7. (a) So nokware a yɛka no kyerɛ sɛ ɛsɛ sɛ yɛka yɛn kokoam nsɛm mpo kyerɛ obiara a obisa yɛn asɛm bi mu no? Kyerɛkyerɛ mu. (b) Henanom na ɛfata sɛ yɛka nokware kyerɛ wɔn?\n6 So nokware a yɛka no kyerɛ sɛ ɛsɛ sɛ yɛkyerɛkyerɛ biribiara mu kyerɛ obiara a obebisa yɛn asɛm bi mu? Ɛnte saa ankasa. Bere a Yesu wɔ asase so no, ɔyɛɛ biribi de kyerɛe sɛ nnipa bi wɔ hɔ a sɛ wobisa yɛn asɛm bi a, ɛnsɛ sɛ yɛma wɔn mmuae tẽẽ anaasɛ yɛka nsɛm bi kyerɛ wɔn. Bere a nyamesom akannifo a wɔyɛ nyaatwom no bisaa Yesu sɛ tumi anaa ahoɔden bɛn na ɔde yɛ anwonwade no, ɔkae sɛ: “Mebisa mo asɛm biako. Momma me mmuae, na me nso mɛka tumi ko a mede yɛ eyinom akyerɛ mo.” Bere a na akyerɛwfo ne mpanyimfo no mpɛ sɛ wɔma mmuae no, Yesu kae sɛ: “Ɛnde me nso merenka tumi a mede yɛ eyinom nkyerɛ mo.” (Mar. 11:27-33) Esiane sɛ na wɔyɛ nneɛma bɔne na wonni gyidi nti, Yesu hui sɛ na ɛnsɛ sɛ obua wɔn asɛmmisa no. (Mat. 12:10-13; 23:27, 28) Saa ara na ɛnnɛ nso ɛsɛ sɛ Yehowa nkurɔfo hwɛ wɔn ho yiye wɔ awaefo ne nnipa abɔnefo foforo a wɔnam nnɛɛdɛe anaa bradato so hwehwɛ nea wɔpɛ no ho.—Mat. 10:16; Efe. 4:14.\n7 Paulo nso daa no adi sɛ nnipa binom wɔ hɔ a ebia ɛremfata sɛ yɛka yɛn nsɛm nyinaa kyerɛ wɔn. Ɔkae sɛ nnipa a “wodi nseku de wɔn ho gyigye nkurɔfo nsɛm mu” na ‘wɔkeka nsɛm a ɛnsɛ sɛ wɔka.’ (1 Tim. 5:13) Nokwarem no, wɔn a wɔde wɔn ho gyigye afoforo nsɛm mu anaa afoforo ntumi nnya wɔn mu ahotoso sɛ wobetumi de kokoam nsɛm asie no behu sɛ afoforo suro sɛ wɔbɛka wɔn kokoam nsɛm akyerɛ wɔn. Hwɛ sɛnea mfaso wɔ so paa sɛ yebetie Onyankopɔn afotusɛm a Paulo de mae yi sɛ: “Momfa nyɛ mo botae sɛ mobɛtena hɔ komm adi mo ankasa mo fie asɛm.” (1 Tes. 4:11) Nanso, ɛtɔ mmere bi a ɛho behia sɛ asafo mu mpanyimfo bisa yɛn nsɛm bi a ɛyɛ yɛn kokoam asɛm na ama wɔatumi ayɛ wɔn nnwuma. Wɔ asɛm a ɛte saa mu no, wɔn ani begye ho paa sɛ yɛbɛka nokware akyerɛ wɔn, na ɛbɛboa wɔn kɛse.—1 Pet. 5:2.\nMonka Nokware wɔ Abusua mu Nsɛm Mu\n8. Ɔkwan bɛn so na sɛ abusua mufo ka nokware a ɛboa ma wɔn abusuabɔ mu yɛ den?\n8 Mpɛn pii no, ɛyɛ yɛn abusuafo na yɛne wɔn nya abusuabɔ a emu yɛ den paa. Nea ɛbɛyɛ na yɛahyɛ saa abusuabɔ no mu den no, ɛho hia sɛ yɛka nokware kyerɛ yɛn ho yɛn ho. Sɛ yefi yɛn komam ka nea ɛhaw yɛn, yɛka nokware, na yɛda ayamye adi wɔ yɛn kasa mu a, ebetumi atew ɔhaw ne akasakasa pii a ɛsɔre wɔ yɛn abusua mu no so, anaasɛ ayi afi hɔ koraa. Sɛ nhwɛso no, sɛ yedi mfomso a, so yɛda no adi kyerɛ yɛn hokafo, yɛn mma, anaa yɛn abusua mufo a wɔaka no ntɛm ara? Sɛ yefi yɛn komam pa kyɛw a, ɛboa ma asomdwoe ne biakoyɛ tena abusua no mu.—Monkenkan 1 Petro 3:8-10.\n9. Dɛn nti na nokware a yɛbɛka no nkyerɛ sɛ ɛsɛ sɛ yɛka yɛn nsɛm penpen anaa animtiaabu so?\n9 Nokware a yɛbɛka no nkyerɛ sɛ ɛsɛ sɛ yɛka yɛn nsɛm penpen a yɛnyɛ anifere. Sɛ obi kasa animtiaabu so, na sɛ asɛm a ɔreka no yɛ nokware mpo a, ɛmfa mfaso biara mma. Paulo kae sɛ: “Momma wonyi menasepɔw nyinaa ne abufuw ne bobɔne ne nkekawmu ne kasatia mfi mo mu, ɛne adebɔne biara. Mmom no, mo ne mo ho nni wɔ ayamye ne ayamhyehye so, na mumfi mo pɛ mu mfa bɔne mfirifiri mo ho, sɛnea Onyankopɔn nam Kristo so de firii mo koraa no.” (Efe. 4:31, 32) Sɛ yɛde anifere kasa a, ɛso ba mfaso, na ɛkyerɛ sɛ yedi wɔn a yɛne wɔn kasa no ni.—Mat. 23:12.\nMonka Nokware wɔ Asafo mu Nsɛm Mu\n10. Dɛn na Kristofo asafo no mu mpanyimfo betumi asua afi nhwɛso a ɛkyɛn so a Yesu yɛe wɔ nokware a ɔkae mu?\n10 Yesu kasa kyerɛɛ n’asuafo no tẽẽ. Ná ɔda ɔdɔ adi wɔ n’afotu mu bere nyinaa, nanso wangogow nokware no mu sɛnea ɛbɛyɛ a ɛbɛma n’atiefo asom ayɛ wɔn dɛ. (Yoh. 15:9-12) Sɛ nhwɛso no, bere a n’asomafo no gyee nea ɔyɛ wɔn mu kɛse ho kyim mpɛn pii no, Yesu de ne nan sii fam, nanso ɔde ntoboase boaa wɔn ma wohui sɛ ɛsɛ sɛ wɔbrɛ wɔn ho ase. (Mar. 9:33-37; Luka 9:46-48; 22:24-27; Yoh. 13:14) Saa ara na ɛsɛ sɛ Kristofo asafo no mu mpanyimfo a wɔwɔ hɔ nnɛ de wɔn nan si fam wɔ adetrenee ho, nanso ɛnsɛ sɛ wodi Onyankopɔn nguan no so bakoma. (Mar. 10:42-44) Sɛ mpanyimfo no ne afoforo redi a, wɔne ‘wɔn ho di no ayamye’ ne “ayamhyehye so” de suasua Kristo.\n11. Ɔkwan bɛn so na ɛsɛ sɛ ɔdɔ a yɛwɔ ma yɛn nuanom no ka yɛn ma yɛde yɛn tɛkrɛma di dwuma?\n11 Sɛ yɛka nsɛm pefee kyerɛ yɛn nuanom na yɛamma yɛn kasa mu anyɛ den dodo a, yebetumi ama wɔahu nea yɛpɛ sɛ yɛka kyerɛ wɔn no a yɛrenhyɛ wɔn abufuw. Nokwarem no, ɛnsɛ sɛ yɛma yɛn tɛkrɛma yɛ sɛ “oyiwan a wɔasew ano” na yɛde ka nsɛm a ɛyɛ yaw kyerɛ afoforo anaasɛ yɛde gu wɔn anim ase. (Dw. 52:2; Mmeb. 12:18) Ɔdɔ a yɛwɔ ma yɛn nuanom no bɛka yɛn ma ‘yɛakora yɛn tɛkrɛma so, adebɔne ho, ne yɛn ano, na anka nnaadaasɛm.’ (Dw. 34:13) Sɛ yɛyɛ saa a, yɛhyɛ Onyankopɔn anuonyam, na yɛboa ma biakoyɛ tena asafo no mu.\n12. Bere bɛn na ɛfata sɛ wɔpaw asɛnni boayikuw ma wodi atorodi ho asɛm? Kyerɛkyerɛ mu.\n12 Asafo mu mpanyimfo bɔ mmɔden sɛ wɔbɛbɔ asafo no ho ban afi wɔn a wɔkeka atosɛm de sɛe afoforo din no ho. (Monkenkan Yakobo 3:14-16.) Nea ɛma obi ka atosɛm de sɛe obi din ne sɛ ɔde bepira no; botae a ɔde yɛ saa ne sɛ ɔbɛma wahu amane wɔ ɔkwan bi so anaasɛ ɔde bɛteetee no. Atosɛm nyɛ nsɛm nketenkete a ɛnyɛ nokware anaa nsɛm a wogugu mu kɛkɛ. Nokwarem no, atosɛm nyinaa nyɛ papa de, nanso ɛnyɛ atosɛm nyinaa na ɛsɛ sɛ wɔpaw asɛnni boayikuw ma wodi ho asɛm. Enti ɛsɛ sɛ asafo mu mpanyimfo hwehwɛ nsɛm mu yiye, wɔda ntease adi, na wɔda adwempa adi bere a wɔpɛ sɛ wohu sɛ onipa a wadi atoro no ahyɛ da de ayɛ ne su sɛ ɔbɛkeka atosɛm de asɛe afoforo din ma enti ɛhwehwɛ sɛ wɔpaw asɛnni boayikuw ma wodi n’asɛm no. Anaasɛ wobetumi de Kyerɛwnsɛm mu afotu a anibere wom ama no wɔ ɔdɔ mu de aboa no anaa?\nMonka Nokware wɔ Adwuma mu Nsɛm Mu\n13, 14. (a) Ɔkwan bɛn so na nnipa bi nni nokware mma wɔn adwumawura? (b) Sɛ yedi nokware wɔ yɛn adwumayɛ mu a, adepa bɛn na ebetumi afi mu aba?\n13 Yɛte bere a nnipa pii nni nokware mu, enti ebetumi ayɛ den sɛ yebedi nokware ama adwumawura bi. Sɛ nnipa pii rehwehwɛ adwuma a, wodi atoro ankasa. Sɛ nhwɛso no, ebia wɔbɛka osuahu a wɔanya anaa sukuu a wɔakɔ ho nsɛm agugu mu sɛnea ɛbɛyɛ a wobenya adwuma pa anaa adwuma a akatua kɛse wom ayɛ. Ebinom nso wɔ hɔ a, wonim sɛ adwuma mmara mma kwan sɛ obi de bere a ɛsɛ sɛ ɔde yɛ adwuma no bɛyɛ n’ankasa nneɛma de, nanso adwumayɛfo pii yɛ wɔn ho te sɛ nea wɔreyɛ adwuma, nanso na wɔreyɛ wɔn ankasa nneɛma. Ebia wɔbɛkenkan nsɛm bi a ɛmfa adwuma a wɔreyɛ no ho, wɔne afoforo bɛbɔ nkɔmmɔ a ɛmfa adwuma no ho wɔ telefon so, wɔde nsɛm bɛfa kɔmputa so akɔma afoforo, anaasɛ wobekyinkyin wɔ Intanɛt so.\n14 Nokware Kristofo de, yenim sɛ ɛnyɛ sɛ obi pɛ a ɛnna odi nokware. (Monkenkan Mmebusɛm 6:16-19.) Paulo kae sɛ: “Yɛpɛ sɛ yɛde nokwaredi bɔ yɛn bra wɔ biribiara mu.” (Heb. 13:18) Enti Kristofo de nnɔnhwerew a wogye ho akatua da mũ no nyinaa yɛ adwuma. (Efe. 6:5-8) Sɛ yɛyere yɛn ho yɛ adwuma a, ɛno nso betumi de ayeyi abrɛ yɛn soro Agya no. (1 Pet. 2:12) Sɛ nhwɛso no, Roberto adwumawura a ɔwɔ Spain kamfoo no wɔ ne nokwaredi ne mmɔden a ɔbɔ wɔ n’adwumayɛ ho no ho. Esiane Roberto suban pa nti, adwumakuw no faa Adansefo foforo wɔ adwuma no mu. Adansefo foforo a wɔfaa wɔn no nso bɔɔ wɔn ho mmɔden paa wɔ adwuma no mu. Mfe bi akyi no, na Roberto ahwehwɛ adwuma ama anuanom a wɔabɔ asu 23 ne Bible asuafo 8!\n15. Dɛn na ɛsɛ sɛ Kristoni a ɔyɛ n’ankasa adwuma yɛ de kyerɛ sɛ odi nokware?\n15 Sɛ yɛyɛ yɛn ankasa adwuma a, so yedi nokware wɔ adwuma mu nsɛm nyinaa mu, anaasɛ yɛnka nokware nkyerɛ yɛn yɔnko? Ɛnsɛ sɛ Kristoni a ɔno ankasa yɛ n’adwuma ka aguade anaa n’adwuma bi ho asɛm tra so sɛnea ɛbɛyɛ a nkurɔfo bɛtɔ ne nneɛma ntɛmntɛm anaasɛ wɔn ani begye ho kɛse; saa ara nso na ɛnsɛ sɛ ɔma adanmude anaasɛ ogye bi. Yɛpɛ sɛ yɛne afoforo di sɛnea yɛn nso yɛpɛ sɛ wɔne yɛn di no ara pɛ.—Mmeb. 11:1; Luka 6:31.\nMonka Nokware Nkyerɛ Aban Mpanyimfo\n16. Dɛn na Kristofo de ma (a) aban mpanyimfo? (b) Yehowa?\n16 Yesu kae sɛ: “Muntua Kaesare de mma Kaesare, na muntua Onyankopɔn de mma Onyankopɔn.” (Mat. 22:21) Nneɛma bɛn na ɛyɛ Kaesare anaa aban mpanyimfo no “de” a ɛsɛ sɛ yɛde ma wɔn? Bere a Yesu kaa saa asɛm no, na wɔreka towtua ho asɛm. Enti nea ɛbɛyɛ na Kristofo anya ahonim pa wɔ Onyankopɔn ne nnipa anim no, wodi ɔman mmara ahorow so a nea ɛfa towtua ho nso ka ho. (Rom. 13:5, 6) Nanso yegye tom sɛ Yehowa na ɔyɛ Amansan Hene ne nokware Nyankopɔn koro no, na ɔno na yɛde yɛn koma, yɛn kra, yɛn adwene, ne yɛn ahoɔden nyinaa dɔ no. (Mar. 12:30; Adi. 4:11) Enti yɛbrɛ yɛn ho ase ma Yehowa Nyankopɔn wɔ ade nyinaa mu.—Monkenkan Dwom 86:11, 12.\n17. Yehowa nkurɔfo bu mmoa a aban de ma a wobegye no dɛn?\n17 Aman pii wɔ nhyehyɛe ahorow a wɔde boa ahiafo. Sɛ Kristoni bi fata nkutoo a, mfomso biara nni ho sɛ obegye mmoa a ɛte saa no bi. Nokware a yɛbɛka akyerɛ yɛn yɔnko no hwehwɛ sɛ yɛrenka atosɛm bi nkyerɛ aban mpanyimfo sɛnea ɛbɛyɛ a yebenya mmoa a ɛte saa afi aban no hɔ.\nNokwaredi so Nhyira Ahorow\n18-20. Sɛ yɛka nokware kyerɛ yɛn yɔnko a, nhyira bɛn na ɛde ba?\n18 Nokwaredi so nhyira dɔɔso pii. Ɛma yenya ahonim pa, na ɛno ma yenya asomdwoe ne akomatɔyam. (Mmeb. 14:30; Filip. 4:6, 7) Ahonim pa a yebenya so wɔ mfaso kɛse wɔ Onyankopɔn anim. Afei nso, sɛ yedi nokware wɔ ade nyinaa mu a, yɛn yam renhyehye yɛn sɛ yɛn ho bɛda hɔ anaasɛ afoforo behu akyi.—1 Tim. 5:24.\n19 Susuw ɛho nhyira foforo nso ho hwɛ. Paulo kae sɛ: “Ade nyinaa mu yɛda yɛn ho adi sɛ Onyankopɔn asomfo, . . . nokwasɛm mu.” (2 Kor. 6:4, 7) Saa pɛpɛɛpɛ na Ɔdansefo bi a ɔte Britain yɛe. Bere a ɔyɛe sɛ ɔbɛtɔn ne kar ama obi no, ɔkaa adepa a ɛwɔ kar no ho ne mfomso a ɛwɔ ho a nea wontumi mfa aniwa nhu nyinaa ka ho kyerɛɛ no. Bere a nea ɔretɔ kar no kɔsɔ hwɛe no, obisaa onua no sɛ ɔyɛ Yehowa Dansefo anaa. Dɛn nti na obisaa no saa? Ná ɔbarima no ahu onua no nokwaredi ne n’ahosiesie a ɛyɛ kama no. Nkɔmmɔ a wɔbɔe no maa onua no dii no adanse kama.\n20 So yɛn nso yɛnam yɛn abrabɔ pa so de ayeyi brɛ yɛn Bɔfo no? Paulo kae sɛ: “Yɛatwe yɛn ho afi sum ase nneɛma a ɛyɛ aniwu no ho, na yɛmma nnaadaa mma yɛn akwan mu.” (2 Kor. 4:2) Enti momma yɛnyɛ nea yebetumi nyinaa mfa nka nokware nkyerɛ yɛn yɔnko. Sɛ yɛyɛ saa a, yɛde ayeyi brɛ yɛn soro Agya no ne ne nkurɔfo.\n• Hena ne yɛn yɔnko?\n• Nokware a yɛbɛka akyerɛ yɛn yɔnko no kyerɛ dɛn?\n• Ɔkwan bɛn so na nokware a yɛbɛka betumi de ayeyi abrɛ Onyankopɔn?\n• Sɛ yɛka nokware a, nhyira bɛn na ɛde ba?\nSo woda wo mfomso nketenkete adi ntɛm ara?\nSɛ worehwehwɛ adwuma a, so woka nokware?\nShare Share Monka Nokware Nkyerɛ Mo Yɔnko\nw09 6/15 kr. 16-20\nDɛn Na Metumi De Atua Yehowa Ka?\nMunnya Yehowa Fie Ho Nnamyɛ!\nMommɔ “Nnwuma Pa Ho Mmɔden”!\nOfiehwɛfo Nokwafo No Ne Ne Sodikuw No\nSɛnea Wubenya Anigye wɔ Sigyadi Mu\nAdwuma A Wɔde Hyɛ Afoforo Nsa—Dɛn Ntia, na Wɔyɛ no Dɛn?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM June 2009\nShare Share ƆWƐN-ABAN—NEA ADESUA NSƐM WOM June 2009\nƆWƐN-ABAN—NEA ADESUA NSƐM WOM June 2009


1 Tesalonicenses 1 NVI - 1 Tesalonikafoɔ 1 ASCB\n1 Tesalonikafoɔ 1:1-10\nYɛde kɔma Tesalonika asafo a wɔyɛ Agya Onyankopɔn ne Awurade Yesu Kristo mma no:\nAdom ne asomdwoeɛ nka mo.\n2Daa yɛda Onyankopɔn ase ma mo, na yɛkae mo wɔ yɛn mpaeɛbɔ mu nso. 3Ɛfiri sɛ, yɛkae mo gyidie a mode di dwuma, mo dɔ a ɛma motumi de nsi yɛ adwuma ne mo anidasoɔ denden a mowɔ wɔ yɛn Awurade Yesu Kristo mu no wɔ yɛn Onyankopɔn ne Agya no anim.\n4Anuanom, yɛnim sɛ Onyankopɔn dɔ mo enti na wayi mo sɛ ɔno ankasa ne deɛ no. 5Sɛ yɛbɛkaa Asɛmpa no kyerɛɛ mo a, ɛnyɛ nsɛm bi kwa, na mmom, yɛgyina tumi ne Honhom Kronkron ne mu nokorɛ mu gyidie so. Monim nnipa ko a na yɛyɛ ɛne sɛdeɛ yɛboaa mo. 6Mosuasuaa yɛn ne Awurade; na ɛwom sɛ mohunuu amane deɛ, nanso mode anigyeɛ a ɛfiri Honhom Kronkron no mu gyee asɛm no. 7Ɛnam so maa mobɛyɛɛ nhwɛsoɔ maa agyidifoɔ a wɔwɔ Makedonia ne Hela no nyinaa. 8Nsɛm a moka faa Awurade ho no ankɔ Makedonia ne Hela nko, na mmom, gyidie a mowɔ wɔ Onyankopɔn mu no ho asɛm aduru baabiara. Asɛm biara nni hɔ a ɛsɛ sɛ yɛka bio. 9Obiara kamfo sɛdeɛ mogyee yɛn ne sɛdeɛ motwee mo ho firii abosom ho kɔsom nokorɛ Onyankopɔn a ɔte ase daa no, 10na motwɛn ne Ba a ɔfiri ɔsoro no; Yesu a ɔnyanee no firii awufoɔ mu a ɔgye yɛn firi Onyankopɔn abufuo a ɛreba no mu no.\nASCB : 1 Tesalonikafoɔ 1


Ɔtaafo no Hu Hann Kɛse Bi\nƆwɛn-Aban—Nea Adesua Nsɛm Wom | January 15, 2000\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Shona Slovak Slovenian Spanish Sranantongo Swahili Swedish Tagalog Thai Tswana Turkish Twi Ukrainian Urdu Vietnamese Zulu\nNA Saulo bo afuw Yesu akyidifo no yiye. Bere a na ne bo nnwoe wɔ ɔtaa a na ɔde aba wɔn so dedaw wɔ Yerusalem, a Stefano a wosiw no abo no ka ho no ho no, ɔhwehwɛɛ ɔkwan a ɔbɛfa so amia ateɛteɛ no mu. “Saulo a ɔda so home ateɛteɛ ne okum home gu Awurade asuafo so no kɔɔ ɔsɔfo panyin nkyɛn kɔsrɛɛ ne nkyɛn nhoma sɛ ɔde rekɔ Damasko akɔ hyia adan mu, na sɛ ohu nnipa bi saa [gyidi] kwan no mu a, mmarima oo, mmea oo, ɔde wɔn hama mu aba Yerusalem.”—Asomafo no Nnwuma 9:1, 2.\nBere a na Saulo nam kwan so rekɔ Damasko no, ɛbɛyɛ sɛ na ɔresusuw sɛnea obetumi ayɛ n’adwuma no yiye no ho. Akyinnye biara nni ho sɛ na tumi a ɔsɔfopanyin no de ama no no bɛma Yudafo pii a wɔwɔ kurow no mu no ne no ayɛ biako. Na Saulo bɛhwehwɛ wɔn hɔ mmoa.\nƐbɛyɛ sɛ Saulo anigye yɛɛ kɛse bere a ɔbɛn baabi a na ɔrekɔ no. Na efi Yerusalem rekɔ Damasko—a na ɛyɛ ɔkwan a wɔde nnanson anaa nnawɔtwe nantew twa, a ne tenten bɛyɛ kilomita 220 no—hyɛ brɛ. Mpofirim, bɛyɛ owigyinae no, hann bi a ɛhyerɛn sen owia hann twaa Saulo ho hyiae, na ɔhwee fam. Ɔtee sɛ ɛnne bi rekasa kyerɛ no wɔ Hebri kasa mu sɛ: “Saul, Saul, adɛn na wotaa me? Ɛyɛ den ma wo sɛ wobɛto ɔkafo poma ano dade anankoti.” Saulo bisae sɛ: “Ɛyɛ wo hena, awura?” Mmuae no bae sɛ: “Ɛyɛ me Yesu a wotaa no no.” “Na sɔre gyina wo nan so; na eyi nti na miyii me ho mekyerɛɛ wo, sɛ meyi wo mayɛ nneɛma a woahu me wom ne nea merebeyi me ho makyerɛ wom no ho somfo ne dansefo. Na megye wo mafi ɔman no ne amanaman a meresoma wo wɔn nkyɛn no nsam.” Saulo bisae sɛ: “Dɛn na menyɛ, Awurade?” “Na Awurade ka kyerɛɛ me sɛ: Sɔre kɔ Damasko, na ɛhɔ na wɔbɛka wo ade a wɔahyɛ sɛ yɛ nyinaa ho asɛm.”—Asomafo no Nnwuma 9:3-6; 22:6-10; 26:13-17.\nWɔn a na wɔne Saulo nam no tee ɛnne no, nanso wɔanhu ɔkasafo no, na wɔante nea ɔkae no ase. Esiane sɛnea na hann no hyerɛn nti, bere a Saulo tumi sɔre gyinae no, na onhu ade, na na ɛsɛ sɛ obi so ne nsa. “Nnansa na onhu ade, nso onnidi na ɔnnom.”—Asomafo no Nnwuma 9:7-9; 22:11.\nNnansa a Ɔde Susuw Nsɛm Ho\nYuda a ɔte borɔn a wɔfrɛ no Tee so no yɛɛ Saulo hɔho. * (Asomafo no Nnwuma 9:11) Saa kwan yi—a wɔfrɛ no Darb al-Mustaqim wɔ Arabic mu no—da so ara yɛ tempɔn wɔ Damasko. Susuw nneɛma a ɛkɔɔ so wɔ Saulo adwenem bere a na ɔwɔ Yuda fie no ho hwɛ. Na asɛm no ama Saulo ani afura, na na ne ho adwiriw no. Afei na ɛbere adu sɛ osusuw nea na ɛkyerɛ no ho.\nNa ɔtaafo no ahyia asɛm a na osusuw sɛ mfaso nni so no. Ná Awurade Yesu Kristo—a Yudafo atitiriw no abu no fɔ na ‘nnipa abu no animtiaa apa no’—a wɔabɔ no asɛndua mu no, te ase. Hwɛ, ogyina Onyankopɔn nsa nifa so te “hann a obi nnya ho kwan mu” mpo! Ná Yesu ne Mesia no. Sɛɛ na Stefano ne afoforo nsɛm no yɛ nokware. (Yesaia 53:3; Asomafo no Nnwuma 7:56; 1 Timoteo 6:16) Na Saulo adi mfomso koraa, efisɛ Yesu daa no adi sɛ ogyina nkurɔfo a na Saulo retaa wɔn no akyi! Adanse yi nyinaa akyi no, na Saulo bɛyɛ dɛn ‘ato ɔkafo poma ano dade anankoti’? Nantwinini a n’aso yɛ den mpo fa baabi a ne wura kɔ so pia no fa no. Enti, sɛ Saulo antie nea na Yesu reka no a, na obepira n’ankasa ho.\nSɛ́ Mesia no, na Onyankopɔn mmuu Yesu fɔ. Nanso, na Yehowa ama no awu animguase wu a ɛsen biara, ma wɔagyina Mmara no so abu no atɛn sɛ: “Nea wɔasɛn no no yɛ Onyankopɔn nnome.” (Deuteronomium 21:23) Yesu wui bere a na ɔsɛn asɛndua no so. Na ɛnyɛ n’ankasa bɔne nti na ɔyɛ nnome, efisɛ na onni bɔne, na mmom adesamma abɔnefo nti. Saulo kyerɛkyerɛɛ mu akyiri yi sɛ: “Na dodow a wofi mmara nnwuma mu no hyɛ nnuabɔ ase; efisɛ wɔakyerɛw sɛ: Wɔadome obiara a ɔrentra nea wɔakyerɛw mmara nhoma yi mu no nyinaa mu nyɛ no. Na ɛda hɔ pefee sɛ, mmara mu de, obiara nteɛ Onyankopɔn anim, . . . Kristo atɔ yɛn afi mmara nnome mu, na wɔde no yɛɛ abusude maa yɛn, efisɛ wɔakyerɛw sɛ: Wɔadome obiara a ɔsɛn dua so.”—Galatifo 3:10-13.\nNa ogye wɔ Yesu afɔrebɔ no mu. Bere a Yehowa gyee afɔrebɔ no toom no, ɔbɔɔ Mmara no ne ne nnome no asɛndua mu wɔ sɛnkyerɛnne kwan so. Bere a Saulo tee asɛm no ase no, na obetumi abu asɛndua a ‘ɛyɛ hintidua ma Yudafo’ no sɛ “Onyankopɔn nyansa.” (1 Korintofo 1:18-25; Kolosefo 2:14) Enti, afei, sɛ na nkwagye nnam mmara nnwuma so na mmom Onyankopɔn ayamye a ɔda no adi kyerɛ nnebɔneyɛfo te sɛ Saulo ankasa so a, ɛnde na wɔabue hokwan no ama wɔn a wonni Mmara no ase no nso. Amanaman mufo no nkyɛn na na Yesu resoma Saulo no.—Efesofo 3:3-7.\nYentumi nkyerɛ sɛnea na Saulo te eyi ase bere a ɔsakrae no. Na Yesu ne no bɛkasa aboro bɛyɛ biako bio wɔ adwuma a na ɔrekɔyɛ wɔ amanaman mu no ho. Afei nso, mfe pii twaam ansa na Saulo rekyerɛw eyi ato hɔ wɔ Onyankopɔn honhom akwankyerɛ ase. (Asomafo no Nnwuma 22:17-21; Galatifo 1:15-18; 2:1, 2) Nanso, nna kakraa bi twaam ansa na Saulo renya akwankyerɛ foforo afi ne Wura foforo no hɔ.\nBere a Yesu yii ne ho kyerɛɛ Saulo akyi no, oyii ne ho nso kyerɛɛ Anania, na ɔka kyerɛɛ no sɛ: “Sɔre kɔ borɔn a wɔfrɛ no Tee no so, na kobisa obi a wɔfrɛ no Saulo a ofi Tarso no akyi kwan wɔ Yuda fi; na hwɛ ɔrebɔ mpae, na wahu ɔbarima bi a ɔde Anania anisoadehu mu sɛ ɔreba ne nkyɛn, na ɔde ne nsa ato no so sɛ onhu ade.”—Asomafo no Nnwuma 9:11, 12.\nEsiane sɛ na Anania nim Saulo nti, ntease wom sɛ Yesu nsɛm no maa ne ho dwiriw no. Ɔkae sɛ: “Awurade, mate ɔbarima yi ho asɛm nnipa bebree anom sɛ ɔde bɔne pii ayɛ w’ahotefo wɔ Yerusalem, na ɛha yi nso wanya tumi afi asɔfo mpanyin no nsam sɛ ɔnkyere wɔn a wɔbɔ wo din nyinaa.” Nanso, Yesu ka kyerɛɛ Anania sɛ: “Kɔ ara, na oyi ne ade a mayi no a ɔbɛsoa me din akɔ amanaman ne ahene ne Israel mma anim.”—Asomafo no Nnwuma 9:13-15.\nBere a Yesu maa Anania awerɛhyem no, ɔkɔhwehwɛɛ no. Bere a Anania huu Saulo kyiaa no no, ɔde ne nsa guu ne so. Kyerɛwsɛm no ka sɛ: “Na ntɛm ara na biribi a ɛte sɛ abon fii [Saulo ani] so guu fam, na amonom hɔ ara ohuu ade, na ɔsɔre ma wɔbɔɔ no asu.” Afei na Saulo ayɛ krado sɛ obetie. Anania nsɛm no sii ntease a ebia na Saulo anya wɔ Yesu nsɛm no mu so dua sɛ: “Yɛn agyanom Nyankopɔn ayi wo ato hɔ sɛ hu ne pɛ a ɔpɛ, na hu ɔtreneeni no, na te nne bi fi nanom. Na wobɛyɛ ne dansefo, na woadi nea woahu na woate ho adanse akyerɛ nnipa nyinaa. Na afei, adɛn na wotwentwɛn wo nan ase? Sɔre ma wɔmmɔ wo asu nhohoro wo bɔne, na bɔ Awurade din!” Dɛn na efii mu bae? Saulo “sɔre ma wɔbɔɔ no asu. Na odidii no, ne ho yɛɛ no den.”—Asomafo no Nnwuma 9:17-19; 22:12-16.\nBere a ɔnokwafo Anania wiee n’adwuma no, ntɛm ara na ofii hɔ, na yɛante ne ho asɛm bio. Nanso, Saulo maa wɔn a wotiee no nyinaa ho dwiriw wɔn! Obi a na anka ɔyɛ ɔtaafo a ɔbaa Damasko sɛ ɔrebɛkyere Yesu asuafo no fii ase kaa asɛm wɔ hyiadan mu, na ɔkae sɛ Yesu ne Kristo no.—Asomafo no Nnwuma 9:20-22.\n“Amanaman Mu Somafo”\nAsɛm a ɛtoo Saulo wɔ Damasko kwan mu no maa no gyaee ne taa no. Bere a Saulo huu onipa ko a ɔne Mesia no, na obetumi de Hebri Kyerɛwnsɛm no mu nkyerɛkyerɛ ne nkɔmhyɛ ahorow aka Yesu ho asɛm. Nim a na Saulo nim sɛ Yesu ayi ne ho akyerɛ no, na ne ‘nsa aka no,’ na wayɛ no “amanaman mu somafo” no sakraa n’asetra pii. (Filipifo 3:12; Romafo 11:13) Afei a na wɔfrɛ no ɔsomafo Paulo no, ɛnyɛ ne nkwa nna a na aka wɔ asase so mu nko na onyaa hokwan ne tumi, na mmom na obenya nkɛntɛnso wɔ Kristofo abakɔsɛm nyinaa mu nso.\nMfe bi akyi no, bere a wogyee Paulo somafo a ɔyɛ ho kyim no, ɔnam osuahu a onyae wɔ Damasko kwan so no ho asɛm a ɔkae so yii ne ho ano. Obisae sɛ: “Menyɛ ɔsomafo anaa? Minhuu yɛn Awurade Yesu anaa?” Na bere a Saulo (Paulo) kaa sɛnea Yesu a wɔanyan no no yii ne ho kyerɛɛ afoforo ho asɛm wiei no, ɔkae sɛ: “Wɔn nyinaa akyi na ɔmaa me a mete sɛ nea wɔapatuw awo no nso huu no.” (1 Korintofo 9:1; 15:8) Na ɛte sɛ nea Yesu a ɔwɔ ne soro anuonyam mu a Saulo huu no wɔ anisoadehu mu no ama wayɛ sɛ nea wɔapatuw awo no foforo, anaa wanya owusɔre kɔ honhom mu asetram dedaw.\nSaulo gyee hokwan a onyae no toom, na ɔyeree ne ho yɛɛ ho adwuma. Ɔkyerɛwee sɛ: “Mene asomafo no mu akumaa a mensɛ sɛ wɔfrɛ me ɔsomafo, efisɛ metaa Onyankopɔn asafo no; na . . . [Onyankopɔn] dom a ɔdom me no anyɛ ɔkwa, na mmom mayɛ adwuma bebrebe masen [asomafo a aka no nyinaa].”—1 Korintofo 15:9, 10.\nTe sɛ Saulo no, ebia wokae bere bi a wuhui sɛ sɛ wubenya Onyankopɔn anim dom a, gye sɛ wosakra ɔsom ho adwene a woakura mu bere tenten no. Akyinnye biara nni ho sɛ w’ani gyei sɛ Yehowa boaa wo maa wugyee nokware no. Bere a Saulo huu hann no, huu nea wɔhwehwɛ fi ne hɔ no, wantwentwɛn ne nan ase wɔ ho. Ɔde nsi ne akokoduru yɛe wɔ ne nkwa nna a na aka wɔ asase so nyinaa mu. Nhwɛso a ɛkyɛn so ma wɔn a wɔpɛ sɛ wonya Yehowa anim dom nnɛ bɛn ara ni!\n^ nky. 7 Nhomanimfo bi susuw sɛ, ɛbɛyɛ sɛ na Yuda yɛ ɛhɔnom Yudafo no panyin anaa Yudafo no ahɔhodan bi wura.\nƆkwan a wɔfrɛ no Tee a ɛwɔ nnɛyi Damasko\nShare Share Ɔtaafo no Hu Hann Kɛse Bi\nw00 1/15 kr. 27-29\nWubetumi Ahu Nea Ɛbɛba Daakye!\nOnyankopɔn Nkɔmhyɛ Asɛm Ma Yenya Daakye Ho Anidaso\nWɔakyerɛkyerɛ Daniel Nhoma No mu!\n“Ade A Wɔpɛ” Rehyɛ Yehowa Fie ma\nWubu Wo Ho Dɛn?\nWo ne Yehowa Nnya Abusuabɔ a Emu Yɛ Den\nAwerɛkyekyesɛm a Wɔka Kyerɛ Wɔ Italy\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM January 15, 2000\nShare Share ƆWƐN-ABAN—NEA ADESUA NSƐM WOM January 15, 2000\nƆWƐN-ABAN—NEA ADESUA NSƐM WOM January 15, 2000


Ɔsoro Ho Anisoadehu—Ɛma Yehu nea yɛmfa Yɛn Aniwa Nhu\nƆwɛn-Aban | No. 6 2016\nKENKAN WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Danish Digor Drehu Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gun Haitian Creole Hausa Hebrew Hiligaynon Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Lhukonzo Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Mauritian Creole Maya Mazatec (Huautla) Mbunda Mizo Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Tswana Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Xhosa Yoruba Zande Zulu\nASƐM A ƐDA SO | ƆSORO HO ANISOADEHU A ƐMA YENYA NIMDEƐ\nWɔn a Wɔte Ɔsoro no Ho Anisoadehu\nBible ka anisoadehu a ɛyɛ nwonwa pii ho asɛm, na ɛboa yɛn ma ɔkwan bi so no, yehu nea ɛkɔ so wɔ ɔsoro hɔ. Yɛsrɛ wo, tɔ wo bo ase na kenkan ho asɛm. Ɛwom, ɛnyɛ biribiara a ɛwɔ anisoadehu no mu no na ɛsɛ sɛ wofa no sɛnea ɛte no ara deɛ, nanso anisoadehu ahorow no betumi aboa wo ma wode w’adwene abu nkurɔfo a wɔte ɔsoro hɔ no ne sɛnea wɔn nneyɛe betumi aka wo.\nYEHOWA NE OPUMPUNI NO\n“Ahengua bi si soro, na obi te ahengua no so. Na nea ɔte so no hwɛbea te sɛ ahwehwɛbo ne aboɔdenbo kɔkɔɔ, na nyankontɔn a ne hwɛbea te sɛ ahabammonobo atwa ahengua no ho ahyia.”—Adiyisɛm 4:2, 3.\n“Na na ne ho nyinaa ayɛ hyerɛnn. Na mihuu biribi te sɛ nyankontɔn a ɛwɔ omununkum mu osutɔ da. Saa ara na na ade a ayɛ hɔ nyinaa hyerɛnn no te. Ná ɛte sɛ Yehowa anuonyam.”—Hesekiel 1:27, 28.\nYehu wɔ anisoadehu a ɔsomafo Yohane ne odiyifo Hesekiel nyae no nyinaa mu sɛ, wɔde nneɛma a ɛnyɛ den sɛ yɛbɛte ase koraa te sɛ aboɔdenbo a ɛyɛ fɛ, nyankontɔn, ne ahengua kokuroo bi na ɛkyerɛɛ yɛn sɛnea Yehowa, Ɔsorosoroni Nyankopɔn no anuonyam te. Ɛma yehu sɛ baabi a Yehowa te no yɛ fɛ boro so. Wohwɛ sɛnea ɛte a, ɛyɛ nwonwa paa, na biribiara kɔ so fɛfɛɛfɛ wɔ hɔ asomdwoe mu.\nAnuonyam a atwa Onyankopɔn ho ahyia no, odwontofo no kaa ho asɛm sɛ: “Yehowa yɛ kɛse na ɔfata ayeyi pii. Ne ho yɛ hu sen anyame nyinaa. Amanaman no anyame no nyinaa yɛ anyamehunu; na Yehowa de, ɔno na ɔyɛɛ ɔsoro. Nidi ne anuonyam wɔ n’anim; ahoɔden ne ahoɔfɛ wɔ ne kronkronbea.”—Dwom 96:4-6.\nƐwom sɛ Yehowa ne Opumpuni no, nanso wama yɛn kwan sɛ yɛmmɔ no mpae na obetie yɛn dodo. (Dwom 65:2) Onyankopɔn dɔ yɛn na odwen yɛn ho araa ma enti ɔsomafo Yohane kyerɛwee sɛ: “Onyankopɔn ne dɔ.”—1 Yohane 4:8.\nYESU NE ONYANKOPƆN NA ƐWƆ HƆ\n“Esiane sɛ honhom kronkron ayɛ [Kristo suani Stefano] mã nti, ɔhwɛɛ soro dinn huu Onyankopɔn anuonyam ne Yesu sɛ ogyina Onyankopɔn nsa nifa, na ɔkae sɛ: ‘Hwɛ! Mihu sɛ ɔsoro abue a onipa Ba no gyina Onyankopɔn nsa nifa.’”—Asomafo Nnwuma 7:55, 56.\nBere tiaa bi ansa na Stefano rebenya anisoadehu yi no, na Yudafo akannifo a Stefano gyina wɔn anim rekasa no abu Yesu kumfo ma wɔakum no. Anisoadehu no ma ɛdaa adi sɛ wanyan Yesu ma ɔte ase, na wɔahyɛ no anuonyam. Nea ɔsomafo Paulo kyerɛw faa ho ni: ‘Yehowa nyanee Yesu fii awufo mu na ɔde no tenaa ne nsa nifa wɔ soro, baabi a ɔkorɔn koraa sen aban ne tumi ne ahoɔden ne mpanyinni nyinaa, ne edin biara a wɔbɔ, ɛnyɛ bere yi mu nko, na mmom nea ɛreba no nso mu.’—Efesofo 1:20, 21.\nWɔahyɛ Yesu anuonyam, na Bible san ma yehu sɛ Yesu dwen nnipa ho paa te sɛ Yehowa. Bere a Yesu reyɛ ne som adwuma wɔ asase so no, ɔsaa ayarefo yare, ɔmaa wɔn a na wɔadi dɛm ho yɛɛ wɔn den, na onyanee awufo. Ɔnam ne wu no so kyerɛe sɛ ofi ne komam tɔnn dɔ Onyankopɔn ne nnipa. (Efesofo 2:4, 5) Seesei Yesu gyina Onyankopɔn nsa nifa so, enti ɛrenkyɛ koraa ɔbɛma nnipa a wotie Onyankopɔn no nyinaa anya nhyira pii wɔ asase so baabiara.\nABƆFO SOM ONYANKOPƆN\n“[Me odiyifo Daniel] mehwɛe ara kosii sɛ wosisii agua, na Nea ne nna akyɛ no [Yehowa] bɛtenaa ase. . . . Mpempem som no, na mpem du ahorow mpem du gyinagyina n’anim.”—Daniel 7:9, 10.\nƐnyɛ ɔbɔfo baako pɛ na Daniel huu wɔ ɔsoro anisoadehu yi mu, mmom ohuu abɔfo mpempem pii. Anwonwasɛm bɛn ara ni! Abɔfo yɛ honhom abɔde a wɔwɔ anuonyam, nyansa ne tumi. Ɛsono obiara ne ne dibea, ebi yɛ serafim na ebi nso yɛ kerubim. Wɔka abɔfo ho asɛm bɛboro mpɛn 250 wɔ Bible mu.\nAbɔfo nyɛ nnipa a wɔatena asase so pɛn. Onyankopɔn dii kan bɔɔ abɔfo no bere tenten koraa ansa na ɔrebɔ nnipa. Ɔrebɔ asase no, abɔfo hui na ɛkaa wɔn ma wɔbɔɔ ose.—Hiob 38:4-7.\nƆkwan baako a abɔfo anokwafo fa so som Onyankopɔn ne sɛ wɔyɛ adwuma a ɛho hia paa wɔ asase so nnɛ no bi; wɔbɔ Onyankopɔn Ahenni ho dawuru. (Mateo 24:14) Ɔsomafo Yohane nyaa adwuma a abɔfo yɛ yi ho anisoadehu, na ɔkyerɛwee sɛ: “Mihuu ɔbɔfo foforo a ɔnam wim a okura daa asɛmpa sɛ anigyesɛm a ɔrekɔka akyerɛ wɔn a wɔte asase so, aman ne mmusuakuw ne kasa ne nkurɔfo nyinaa.” (Adiyisɛm 14:6) Ɛwom sɛ nnɛ abɔfo ne nnipa nkasa sɛnea mmere bi a atwam na wɔyɛ no, nanso wɔboa wɔn a wɔreka asɛmpa no ma wotumi hu nnipa a Onyankopɔn Asɛm ho sukɔm de wɔn no.\nSATAN REDAADAA NNIPA ƆPEPEM PII\n“Ɔko baa soro: Mikael [Yesu Kristo] ne n’abɔfo ne ɔtweaseɛ no koe, na ɔtweaseɛ no ne n’abɔfo ne wɔn koe nanso wɔantumi, na wɔannya tenabea ɔsoro bio. Enti wɔtow ɔtweaseɛ kɛse no kyenee, ɔwɔ dedaw no, nea wɔfrɛ no Ɔbonsam ne Satan a ɔredaadaa asase sofo nyinaa no; wɔtow no kyenee asase so, na wɔtow n’abɔfo kaa ne ho gui.”—Adiyisɛm 12:7-9.\nƐnyɛ bere nyinaa na na asomdwoe wɔ soro. Adesamma mfiase pɛɛ na ɔbɔfo baako a na ɔpɛ sɛ afoforo som no no tew Yehowa so atua bɛyɛɛ Satan. Satan kyerɛ “Ɔsɔretiafo.” Akyiri yi, abɔfo afoforo nso kɔkaa ne ho tew atua na wɔbɛfrɛɛ wɔn adaemone. Bɔne adidi wɔn mu paa ma enti wɔne Yehowa ani nhyia koraa, na wɔadaadaa nnipa pii ma wɔaman afi akwankyerɛ pa a Yehowa de ma no ho.\nSatan ne n’adaemone no nni suban koraa na wɔn tirim yɛ den. Wɔyɛ adesamma atamfo, na wɔka ho bi paa na nnipa rehu amane wɔ asase so saa no. Ɛho nhwɛso ni. Satan kum ɔnokwafo Hiob ayɛmmoa ne n’asomfo nyinaa. Afei nso okum Hiob mma du no nyinaa bere a ɔmaa “mframa kɛse bi” bubuu ɔdan a na wɔwom no. Ɛno akyi no, Satan maa ‘mpɔmpɔ yayaayaw bobɔɔ Hiob fi ne nan ase kosii ne mpampam.’—Hiob 1:7-19; 2:7.\nNanso ɛrenkyɛ koraa wobeyi Satan afi hɔ. Esiane sɛ wɔatow no abɛtɔ asase so nti onim sɛ “ne bere a aka yɛ tiaa.” (Adiyisɛm 12:12) Ɔkwan biara so wɔbɛsɛe Satan, na ɛno yɛ asɛmpa ma yɛn!\nWƆN A WOFI ASASE SO\n‘Yesu tɔɔ nnipa fii abusua ne kasa ne nkurɔfo ne ɔman biara mu maa Onyankopɔn, na ɔyɛɛ wɔn ahemman ne asɔfo maa yɛn Nyankopɔn, na wobedi asase so ahene.’—Adiyisɛm 5:9, 10.\nSɛnea wonyanee Yesu ma ofii asase so kɔɔ soro no, saa ara na wɔbɛyɛ ebinom nso. Yesu ka kyerɛɛ n’asomafo anokwafo no sɛ: “Merekɔ akosiesie baabi ama mo . . . mɛba bio na magye mo aba me nkyɛn, na baabi a mewɔ no, mo nso moaba hɔ.”—Yohane 14:2, 3.\nBiribi titiriw nti na nnipa binom rekɔ soro. Wɔne Yesu bedi ade wɔ n’Ahenni mu na wobedi nnipa a wɔbɛtena asase so nyinaa so, na wɔahyira wɔn. Saa Ahenni yi na Yesu ka kyerɛɛ n’akyidifo sɛ wɔmmɔ ho mpae no. Ɔkaa sɛ: “Yɛn Agya a wowɔ soro, wo din ho ntew. W’ahenni mmra. W’apɛde nyɛ hɔ wɔ asase so te sɛ ɔsoro.”—Mateo 6:9, 10.\nDƐN NA WƆN A WƆWƆ SORO NO BƐYƐ?\n“[Me ɔsomafo Yohane] metee nne kɛse bi fii ahengua no so sɛ: ‘Hwɛ! Onyankopɔn ntamadan wɔ adesamma mu . . . Na ɔbɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.’”—Adiyisɛm 21:3, 4.\nAnisoadehu yi ma yehu bere a Onyankopɔn Ahenni a Yesu ne wɔn a wɔanyan wɔn di so no bɛsɛe Satan nniso, na wɔama asase no adan paradise. Nneɛma a ɛma nnipa di yaw ne awerɛhow nyinaa befi hɔ. Owu mpo befi hɔ.\nNa nnipa mpempem pii a wɔawuwu a wɔrennyan wɔn nkɔ soro no nso ɛ? Daakye, wɔbɛsan atena ase daa wɔ asase a adan Paradise no so.—Luka 23:43.\nƐNSƐ SƐ WUSURO ADAEMONE\nGyidihunu afa nnipa bebree dommum, na ahonhommɔne ho hu akyekyere nnipa pii nso. Enti wɔde nneɛma te sɛ bansere, kawa, ne nsɛbɛ abɔ wɔn ho ban. Ebinom nso adi aduru. Ɛho nhia sɛ wo deɛ, woyɛ saa. Bible no ma yɛn saa awerɛhyem yi: “Yehowa de, n’aniwa kyini asase so baabiara sɛ ɔde n’ahoɔden bedi ama wɔn a wɔn koma di mũ wɔ ne ho.” (2 Beresosɛm 16:9) Yehowa yɛ nokware Nyankopɔn na ɔwɔ tumi sen Satan koraa. Enti sɛ wode wo ho to no so a, ɔbɛbɔ wo ho ban.\nSɛ Yehowa bɛbɔ wo ho ban a, gye sɛ wusua nea ɔpɛ, na woyɛ. Nhwɛso bi ni. Asomafo no bere so no, Kristofo a na wɔwɔ Efeso a wodi asumansɛm no de wɔn nhoma ba bɛhyew no. (Asomafo 19:19, 20) Saa ara nso na sɛ wopɛ sɛ Onyankopɔn bɔ wo ho ban a, ɛsɛ sɛ wosɛe biribiara a wode di asumansɛm te sɛ bansere, kawa, nsɛbɛ, nhoma ne ade biara a ɛte saa.\nBible ka sɛ: “Mommrɛ mo ho ase nhyɛ Onyankopɔn ase; munsiw Ɔbonsam kwan na obeguan afi mo ho.” (Yakobo 4:7) Sɛ wobrɛ wo ho ase hyɛ Yehowa ase na wutie no a, Satan ne adaemone no rentumi nyɛ wo hwee.\nAnisoadehu yi nyinaa ma yehu sɛ Yehowa Nyankopɔn, ne Ba Yesu Kristo, abɔfo anokwafo, ne nnipa a wɔatɔ wɔn afi asase so no nyinaa dwen yɛn ho paa, na wɔpɛ sɛ esi yɛn yiye. Sɛ wopɛ sɛ wuhu nea wɔbɛyɛ no ho nsɛm pii a, kɔ yɛn wɛbsaet, www.jw.org/tw, na twe nhoma a wɔato din Dɛn na Yebetumi Asua Afi Bible Mu? no\nYesu—Ná Ɔyɛ Onipa Pa Bi Kɛkɛ?\nHwɛ nea enti a Yesu a ɔfi Nasaret no abrabɔ aka nnipa pii asetena saa.\nASƐM A ƐDA SO Nsɛm a Nkurɔfo Bisa Fa Wɔn a Wɔte Ɔsoro no Ho\nASƐM A ƐDA SO Wɔn a Wɔte Ɔsoro no Ho Anisoadehu\nSua Biribi Fi Wim Nnomaa Hɔ\nLefèvre d’Étaples—Ná Ɔpɛ sɛ Ɔmanfo Nyinaa Hu Onyankopɔn Asɛm\nASETENAM NSƐM Minni Nsa Nanso Magye Bible Mu Nokware Atom\nDɛn Na Bible Aka\nText Baabi a wubetumi atwe nneɛma akenkan ƆWƐN-ABAN No. 6 2016 | Ɔsoro Ho Anisoadehu a Ɛma Yenya Nimdeɛ\nAudio Baabi a wubetumi atwe nneɛma abɔ atie ƆWƐN-ABAN No. 6 2016 | Ɔsoro Ho Anisoadehu a Ɛma Yenya Nimdeɛ\nNo. 6 2016 | Ɔsoro Ho Anisoadehu a Ɛma Yenya Nimdeɛ\nƆWƐN-ABAN No. 6 2016 | Ɔsoro Ho Anisoadehu a Ɛma Yenya Nimdeɛ


“Babilon Kɛse” no a Wubehu—Adiyisɛm Nhoma No | Bible Kyerɛkyerɛ\nADIYISƐM nhoma no ka nsɛm pii a yentumi mfa no sɛnea ɛka no no ara. (Adiyisɛm 1:1) Sɛ nhwɛso no, ɛka ɔbea bi a wɔakyerɛw edin “Babilon Kɛse” wɔ ne moma so ho asɛm. Wɔkyerɛ sɛ ɔbea yi te “nnipakuw ne aman” so. (Adiyisɛm 17:1, 5, 15) Esiane sɛ ɔbea ankasa biara nni hɔ a obetumi ayɛ eyi nti, ɛbɛyɛ sɛ Babilon Kɛse no gyina hɔ ma biribi. Ɛnde, dɛn na sɛnkyerɛnne kwan so aguaman yi gyina hɔ ma?\nWɔka saa ɔbea koro yi ara a ɔyɛ biribi ho mfonini no ho asɛm wɔ Adiyisɛm 17:18 sɛ “kurow kɛse a ɛwɔ ahenni a edi asase so ahemfo so.” Asɛmfua “kurow” no kyerɛ nnipakuw bi. Esiane sɛ “kurow kɛse” yi di “asase so ahemfo” so nti, ɛbɛyɛ sɛ ɔbea a ne din de Babilon Kɛse no yɛ ahyehyɛde bi a ɛwɔ tumi wɔ amanaman nyinaa mu. Wobetumi afrɛ no wiase ahemman ma afata. Ɛyɛ ahemman bɛn? Ɛyɛ nyamesom ahemman. Hyɛ sɛnea Adiyisɛm nhoma no mu nsɛm bi ma yetumi ka sɛ ɛyɛ nyamesom ahemman no nsow.\nAhemman betumi ayɛ amammui, aguadi, anaa nyamesom ahyehyɛde. Ɔbea a wɔfrɛ no Babilon Kɛse no nyɛ amammui ahemman efisɛ Onyankopɔn Asɛm ka sɛ “asase so ahemfo” anaa wiase yi mu amammuifo ne no “abɔ aguaman.” Aguaman a ɔne wɔn abɔ no fa apam a ɔne wiase yi mu sodifo ayɛ ho, na ɛno nti na wɔfrɛ no “oguamanfo kɛse” no.—Adiyisɛm 17:1, 2; Yakobo 4:4.\nBabilon Kɛse no ntumi nyɛ aguadi ahemman efisɛ “asase so aguadifo” besu no wɔ ne sɛe no ho. Nokwarem no, wɔka sɛ ahemfo ne aguadifo no ‘gyinagyina akyirikyiri’ na wɔhwɛ Babilon Kɛse no. (Adiyisɛm 18:3, 9, 10, 15-17) Enti, ntease wom sɛ yɛbɛka sɛ Babilon Kɛse no nyɛ amammui anaa aguadi ahemman, na mmom ɛyɛ nyamesom ahemman.\nYɛnam ka a wɔka sɛ Babilon Kɛse no nam ‘n’ahonhonsɛm so’ daadaa amanaman nyinaa no so hu no yiye sɛ ɛyɛ nyamesom ahyehyɛde. (Adiyisɛm 18:23) Esiane sɛ ahonhonsɛm nyinaa fi nyamesom ne adaemone nti, ɛnyɛ nwonwa sɛ Bible frɛ Babilon Kɛse no “adaemone trabea.” (Adiyisɛm 18:2; Deuteronomium 18:10-12) Wɔka ahemman yi ho asɛm nso sɛ ɛreko tia nokware som denneennen, na ɛtaa “adiyifo” ne “akronkronfo.” (Adiyisɛm 18:24) Nokwarem no, Babilon Kɛse no tan nokware som araa ma ɛtaa “Yesu adansefo” denneennen, na okum ebinom mpo. (Adiyisɛm 17:6) Enti, ɛda adi pefee sɛ ɔbea yi a ne din de Babilon Kɛse no gyina hɔ ma wiase atoro som ahemman a ɛne ɔsom ahorow nyinaa a ɛsɔre tia Yehowa Nyankopɔn no.\nShare Share “Babilon Kɛse” no a Wubehu\nbh kr. 219-220


Fa Nnamfo na Woanyɛ Ankonam | Mmabun\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Kikamba Kikongo Kikuyu Kinyarwanda Kirundi Korean Latvian Lingala Lithuanian Luganda Macedonian Malagasy Malayalam Maltese Myanmar Nepali Norwegian Ossetian Papiamento (Curaçao) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Tswana Turkish Turkmen Twi Ukrainian Umbundu Vietnamese Xhosa Yoruba Zulu\n1. Fa w’adwene si wo mmɔdenbɔ so. (2 Korintofo 11:6) Ɛwom, eye sɛ wunim wo sintɔ, nanso nneɛma papa pii wɔ hɔ a wubetumi ayɛ. Ebia na wote nka sɛ mfaso nni wo so, anaa woayɛ ankonam. Nanso sɛ wunim wo mmɔdenbɔ a, ɛbɛma woanya akokoduru a wuhia de adi saa suban no so. Bisa wo ho sɛ, ‘Dɛn na mebɔ mu mmɔden?’ Susuw ɔdom akyɛde anaa suban pa bi a wowɔ ho.\n2. Fi wo komam dwen afoforo ho. Mfiase no, bɔ mmɔden fa nnipa kakraa bi nnamfo. Aberante bi a wɔfrɛ no Jorge kaa sɛ: “ Wubetumi abisa nkurɔfo sɛnea wɔn ho te anaa wɔn adwuma ho asɛm. Ɛno bɛboa ma moafi adamfofa ase. ”\nWo ne wo nnamfo ntam atetew a, wubetumi asiesie\nNyansahyɛ: Mfa w’atipɛnfo nko ara nnamfo. Wohwɛ Bible mu a, adamfofa a na emu yɛ den paa no, na ebinom wɔ hɔ a wɔn nnamfo anyinyin sen wɔn koraa. Wɔn mu bi ne Rut ne Naomi, Dawid ne Yonatan, Timoteo ne Paulo. (Rut 1:16, 17; 1 Samuel 18:1; 1 Korintofo 4:17) Afei nso, mma wo werɛ mfi sɛ nkɔmmɔ de, nnipa mmienu na ɛbɔ, na ɛnyɛ onipa baako. Sɛ afoforo ne wo bɔ nkɔmmɔ na wutie a, wɔtaa pɛ w’asɛm. Enti sɛ woyɛ obi a wofɛre ade a, kae sɛ ɛnsɛ sɛ wugye nkɔmmɔ no bɔ so!\n3. Nya “ tema. ” (1 Petro 3:8) Sɛ wo ne obi nyɛ adwene wɔ asɛm bi ho mpo a, nya abotare ma ɔnkasa nwie. Asɛm a wo ne no yɛ adwene wɔ ho no, fa w’adwene si ɛno so. Sɛ wo ne no nyɛ adwene wɔ biribi ho na wopɛ sɛ woka ho asɛm a, yɛ no bɔkɔɔ na da anifere adi.\nNyansahyɛ: Ɔkwan a wopɛ sɛ afoforo fa so ne wo kasa no, wo nso fa saa kwan no ara so ne wɔn nkasa. Sɛ wo ne nkurɔfo gye akyinnye hunu, wudi wɔn ho fɛw, wudidi wɔn atɛm, anaa wokasa tia wɔn sɛ gyama wo de wuye kyɛn wɔn a, wɔbɛtwe wɔn ho afi wo ho. Nanso sɛ ‘ woma wo kasa ho ba nyam bere nyinaa ’ a, wɔbɛpɛ w’asɛm paa.—Kolosefo 4:6.\nNNEƐMA A WƆADRƆDRƆ AYƐ NO VIDEO\nNnamfo pa ho yɛ nã. Wobɛyɛ dɛn anya bi?\nWoayɛ Ankonam Anaa?\nƆbarima ne Ɔbea Nna, Abrabɔ ne Ɔdɔ\nDaa na Me Werɛ Aho—Menyɛ Dɛn?


KENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Xhosa Yoruba Zulu\nASƐM A ƐDA SO | BIBLE SO WƆ MFASOƆ NNƐ?\nƐntwaam, Ɛbɛtumi Aboa Obiara—Ahosodie\nBIBLE MU ASƐM: “Ɔkwasea yi n’abufuo nyinaa adi, na onyansafoɔ dwodwo ne deɛ kɔsi aseɛ.”—Mmebusɛm 29:11.\n“Ɛyɛ me sɛ nea mawu anyane!”\nƐSO MFASOƆ: Sɛ yɛka sɛ yɛntwerɛ mfasoɔ a yɛnya firi ahosodie mu a, yɛrenya ho nwoma mpo na yɛatwerɛ mu! Anyɛ yie koraa no, ahosodie ma yɛnya akwahosan pa. Bible ka sɛ: “Akoma a ɛdwoɔ yɛ honam nkwa,” na “anigyeɛ akoma sa yareɛ.” (Mmebusɛm 14:30; 17:22) Nhwehwɛmu kyerɛ sɛ, sɛ obi bo taa fu a, na ɔde ne nkwa reto asiane mu, efisɛ nnipa a wɔte saa taa nya akomayareɛ. Nanso nokwasɛm ne sɛ ɛnyɛ yɛn akwahosan nko ara nti na ɛsɛ sɛ yɛdi yɛn ho so.\nCassius adi mfie 30 ne kakra. Ɔkaa sɛ: “Na me koko ha me paa; ɛreyɛ ara ni na me ne obi de ntɔkwa agyina mu. Enti obuo paa deɛ, na menni bi. Nanso berɛ a mefirii aseɛ suaa Bible no, nneɛma sesaa koraa. Mebɔɔ mmɔden sɛ mɛhyɛ me ho so na mede afoforɔ mfomsoɔ akyɛ wɔn. Ná wei nyinaa gye ahobrɛaseɛ. Sɛ amma saa a, ebia anka saa berɛ yi meda afiase. Sɛ medwene ho a, ɛyɛ me sɛ nea mawu anyane!”\nCassius bɔɔ mmɔden sɛ ɔbɛhyɛ ne ho so na ɔde bɔne akyɛ\nAbrabɔ Gyinapɛn a Mfaso wɔ So Ankasa\nNea nkurɔfo taa ka ne, ‘Yɛ nea wo ho bɛtɔ wo, ɛnyɛ nea ɔmanfo bɛka.’ So adwene a ɛte saa teɛ? Hwɛ sɛnea Bible no ma yenya abrabɔ gyinapɛn a wubetumi de wo ho ato so.


Nnwom 69 NA-TWI - Mateo 69 MTDS | Biblica América Latina\nNnwom 69 NA-TWI - Mateo 69 MTDS\n1Gye me nkwa, O Onyankopɔn! Nsu no deda me kɔn mu. 2 Meremem wɔ atɛkyɛ mu, na asase a ɛso wo nni baabi. Madu subunu mu na asorɔkye no pɛ sɛ ɛfa me. 3 Mafrɛ mabrɛ. Me menem ayow. M’ani yɛ me yaw efisɛ, magyen no ara repɛ wo mmoa. 4 Wɔn a wɔtan me kwa no dɔɔso sen me tiri so nhwi. M’atamfo twa atoro to me so; wɔyɛ den na wɔrepɛ akum me. Wɔma medan nneɛma a manwia mema.\n5 O Onyankopɔn, me bɔne so nkata wɔ w’anim. Wunim kwasea a mayɛ. 6 Mma mennsoa aniwu mmmrɛ wɔn a wɔde wɔn ho to wo so. Otumfoɔ Awurade no so! Mma memmfa aniwu mmɛto wɔn a wɔsom wo so, O lsrael Nyankopɔn! 7 Wo nti na wɔkasa tia me, nti aniwu akata me so. 8 Mete sɛ ɔhɔho wɔ me nuanom mu. Mete sɛ ɔmanfrani wɔ m’abusua mu. 9 Me ho a mede ama wo fi no hyehye me mu te sɛ ogya. Kasatia a wɔkasa tia wo no ka me. 10 Menam akɔnkyen so brɛ me ho ase, na nnipa kasa tia me. 11 Mifura ayiasetam, na wɔserew me. 12 Wɔka me ho nsɛm wɔ mmorɔn so; akɔwensafo de me too nnwom. 13 Nanso me de, mɛbɔ wo mpae, Awurade; gye me so, Onyankopɔn, wɔ bere a wopɛ mu. Wo dɔ kɛse nti, gye me so efisɛ, woahyɛ bɔ sɛ wubegye me nkwa. 14 Mma memmmem wɔ atɛkyɛ mu. Gye me fi m’atamfo nsam, na gye me fi nsu a emu dɔ mu.\n15 Mma nsu nnyiri mmfa me. Mma memmmem wɔ bunu anaa damoa mu. 16 Gye me so, Awurade, wɔ wo dɔ pa a wode dɔ me daa no mu. W’ahummɔbɔ mu, dan w’ani hwɛ me! 17 Mfa wo ho nhintaw wo somfo; mewɔ ɔhaw mu na gye me so mprempren! 18 Bra me nkyɛn na begye me. Gye me fi m’atamfo nsam. 19 Wunim sɛnea wɔkasa tia me ne sɛnea wogu m’anim ase sɛe m’anuonyam. Wuhu m’atamfo nyinaa.\n20 Kasatia hyɛ me koma so ama m’anidaso asa. Na minim sɛ obi bɛma me due, nanso mannya obi. Mepɛɛ awerɛkyekye nanso mannya bi. 21 Ɔkɔm dee me no, wɔmaa me awuduru. Osukɔm dee me no, wɔmaa me nsanyinyanyinya. 22 Wɔn apontow mfa wɔn nkɔ ɔsɛe mu. Ma wɔn adidi a wɔatew ho no mmɔ wɔn fam. 23 Ma wɔn ani mfurafura. Na ma wɔn akyi nyɛ mmerɛw. 24 Fa w’abufuw kɔ wɔn so, na ma w’abufuw mmene wɔn. 25 Ma wɔn atenae nyɛ amamfo. Mma obiara ntena nkwa mu wɔ wɔn ntamadan mu. 26 Wɔtaa wɔn a woatwe wɔn aso. Wɔka wɔn a woapira wɔn no amanehunu ho asɛm. 27 Kyerɛw wɔn bɔne a wɔayɛ gu hɔ. Mma wɔnnkɔka wo nkwagyedwuma no ho. 28 Popa wɔn din fi ateasefo nhoma no mu. Mfa wɔn din nka wo nkurɔfo de ho.\n29 Nanso mewɔ yaw mu, na m’anidaso asa. Ma me so, O Onyankopɔn, na gye me nkwa! 30 Mɛto dwom akamfo Onyankopɔn; mɛda no ase de ada ne kɛseyɛ adi. 31 Eyi bɛsɔ Awurade ani yiye sen nantwi afɔrebɔ; ɛsen nantwinini a wanyin afɔrebɔ. 32 Sɛ mmɔborɔni hu eyi a, n’ani begye. Na wɔn a wɔsom Onyankopɔn benya nkuranhyɛ. 33 Awurade tie wɔn a ade ahia wɔn, na ne werɛ mfi ne nkurɔfo a wɔyɛ nneduafo.\n34 Monkamfo Onyankopɔn, O ɔsoro ne asase, ɛpo ne nea ɛwɔ mu nyinaa. 35 Obegye Yerusalem, na wasan akyekye Yuda nkurow. Ne nkurɔfo bɛtena hɔ na wɔafa asase no. 36 N’asomfo asefo na wɔbɛfa hɔ, na wɔn a wɔpɛ n’asɛm no atena hɔ.\nNA-TWI : Nnwom 69


28 Bere a yekoduu dwoodwoo no, ɛno na yehui sɛ wɔfrɛ supɔw no Malta.+ 2 Na nnipa a wɔka ananakasa no daa yɔnkodɔ+ soronko adi kyerɛɛ yɛn, na osu a na ɛretɔ ne awɔw+ a ɛwom nti, wɔsɔɔ ogya gyee yɛn nyinaa kama. 3 Nanso bere a Paulo boaboaa mmabaa bi ano de guu ogya no so no, ɔhyew no maa ahurutoa bi fii mu bɛbobaree ne nsa ho. 4 Bere a nnipa a wɔka ananakasa no ani bɔɔ aboa no so sɛ ɔsɛn ne nsa ho no, wɔka kyerɛɛ wɔn ho sɛ: “Akyinnye biara nni ho sɛ onipa yi yɛ owudifo, na ɛwom sɛ wafi po no mu afi dwoodwoo de, nanso esiane sɛ bɔne so wɔ akatua nti, ɛremma sɛ obenya ne ti adidi mu.” 5 Nanso, ɔpetee aboa bɔne no too ogya no mu a hwee anyɛ no.+ 6 Nanso na wɔhwɛ kwan sɛ ɔrebɛhonhon anaasɛ ɔrebetwa ahwe awu amonom hɔ ara. Bere a wɔtwɛn bere tenten a wɔanhu sɛ bɔne bi ato no no, wɔsesaa wɔn adwene fii ase kae sɛ ɔyɛ onyame.+ 7 Afei na supɔw no so okunini a wɔfrɛ no Publio no wɔ nsase wɔ mpɔtam hɔ; na ogyee yɛn fɛw so de nnansa som yɛn hɔho kama. 8 Nanso ɛbae sɛ na Publio papa da hɔ a atiridii ne konkoruwa akyere no, na Paulo kɔɔ ne nkyɛn kɔbɔɔ mpae de ne nsa+ guu no so saa no yare.+ 9 Eyi sii akyi no, supɔw no so nnipa a aka a wɔwɔ nyarewa nso fii ase baa ne nkyɛn ma ɔsaa wɔn yare.+ 10 Na wɔn nso de akyɛde pii dii yɛn ni, na bere a yɛrefi hɔ akɔ no, wɔmaa yɛn nneɛma pii a ɛho behia yɛn. 11 Asram abiɛsa akyi no, yɛforoo hyɛn bi a n’agyiraehyɛde ne “Seu Mma” a efi Aleksandria+ a awɔw bere too no supɔw no so no. 12 Na yekogyinaa Sirakusa dii hɔ nnansa, 13 ɛhɔ na yefi kõa kosii Regio. Na da a edi hɔ no, anafo mframa bi bɔe, na ne nnanu so no yekoduu Puteoli. 14 Yehuu anuanom wɔ hɔ, na wɔsrɛɛ yɛn sɛ yɛntena wɔn nkyɛn nnanson; eyi nyinaa na yɛn ani kyerɛ Roma. 15 Na anuanom tee yɛn nka no, wofi hɔ behyiaa yɛn wɔ Apia Gua so ne Nsadan-Mmiɛnsa tɔnn, na Paulo ani bɔɔ wɔn so pɛ na ɔdaa Onyankopɔn ase na otwaa ne koma too ne yam.+ 16 Afei, bere a yɛkɔɔ Roma no, wɔmaa Paulo kwan+ ma ne nkutoo kɔtenae, na na ɔsraani a ɔwɛn no ka no ho. 17 Nanso, nnansa akyi no, ɔfrɛɛ Yudafo no mu atitiriw no hyiae. Bere a wohyiae no, ɔka kyerɛɛ wɔn sɛ: “Mmarima, anuanom, ɛwom sɛ menyɛɛ biribiara a etia ɔmanfo anaa yɛn agyanom amanne+ de, nanso wɔde me hyɛɛ Romafo nsa sɛ ɔdeduani wɔ Yerusalem.+ 18 Na bere a wɔhwehwɛɛ asɛm no mu wiei+ no, na wɔpɛ sɛ wogyaa me+ efisɛ na menyɛɛ hwee a ɛsɛ owu.+ 19 Na bere a Yudafo no kɔɔ so kasa tiae no, ɛhyɛɛ me ma mede asɛm no kɔdan+ Kaesare, na ɛnyɛ sɛ ebia mewɔ biribi a mede rebɔ me man sobo. 20 Nokwarem no, asɛm yi ho nti na mesrɛe sɛ mepɛ sɛ mihu mo ne mo kasa, efisɛ Israel anidaso+ nti na wɔagu me nkɔnsɔnkɔnsɔn yi.”+ 21 Wɔka kyerɛɛ no sɛ: “Yennyaa wo ho krataa biara mfii Yudea, na anuanom a wɔaba no mu biara mmɛbɔɔ amanneɛ anaasɛ wɔmmɛkaa wo ho asɛmmɔne biara. 22 Nanso yesusuw sɛ ɛyɛ papa sɛ yebetie w’adwene efisɛ nokwasɛm ni, yenim sɛ fekuw+ yi de, wɔkasa tia wɔ baabiara.”+ 23 Afei wɔhyɛɛ da a wobehyia, na nnipa pii baa baabi a ɔte no. Na ɔkyerɛkyerɛɛ asɛm no mu kyerɛɛ wɔn dii Onyankopɔn ahenni ho adanse+ fefeefe, na ɔnam Mose+ mmara ne Adiyifo+ no so kaa Yesu ho nsɛm a ɛtɔ asom, fi anɔpa kosi anwummere. 24 Na ebinom gyee nea ɔkae no dii;+ ebinom nso annye anni.+ 25 Na esiane sɛ na wɔn adwene nhyia nti, wofii ase sɛ wɔrekɔ, na Paulo de asɛm yi kaa ho sɛ: “Honhom kronkron faa odiyifo Yesaia so kaa no yiye kyerɛɛ mo agyanom 26 sɛ, ‘Kɔ na kɔka kyerɛ ɔman yi sɛ: “Ɔte de, mobɛte nanso morente ase; na ɔhwɛ de, mobɛhwɛ nanso morenhu.+ 27 Efisɛ ɔman yi koma apirim, na wɔde wɔn aso tie kwa, na wɔakata wɔn ani; na wɔamfa wɔn aniwa anhu amfa wɔn aso antie na wɔamfa wɔn koma ante ase na wɔansakra amma mansa wɔn yare.”’+ 28 Enti munhu sɛ wɔasoma nea Onyankopɔn nam so gye nkwa no kɔ amanaman mu;+ na ɔkwan biara so, wobetie.”+ 29 —— 30 Enti odii mfe abien kusuu wɔ ofie a n’ankasa agye tua ho ka mu,+ na ogyee wɔn a wɔba ne nkyɛn nyinaa fɛw so, 31 na ɔkaa Onyankopɔn ahenni ho asɛm de nnamyɛ+ kɛse kyerɛkyerɛɛ wɔn Awurade Yesu Kristo ho ade a biribiara ansiw ho kwan.


Aseda nnwom (1-6)\n“Yah Yehowa ne m’ahoɔden” (2)\n12 Ɛda no, wobɛka sɛ: “O Yehowa, meda wo ase,Efisɛ wo bo fuw me de,Nanso nkakrankakra w’abufuw ano dwoe, na wokyekyee me werɛ.+ 2 Hwɛ! Onyankopɔn ne me nkwagye.+ Menya ahotoso na merensuro,+Efisɛ Yah* Yehowa ne m’ahoɔden ne me tumi,Na wabɛyɛ me nkwagye.”+ 3 Mode ahurusi bɛsaw nsuAfi nkwagye nsuti no mu.+ 4 Na saa da no, mobɛka sɛ: “Monna Yehowa ase, mommɔ ne din,Monka ne nnwuma nkyerɛ amanaman!+ Mompae mu nka sɛ ne din korɔn.+ 5 Monto dwom* nyi Yehowa ayɛ,+ efisɛ wayɛ nneɛma akɛse.+ Momma wɔnka eyi ho asɛm asaase nyinaa so. 6 Bɔ ose na di ahurusi, wo a wote Sion,*Efisɛ Israel Kronkronni a ɔwɔ wo mu no so.”\n^ Nt., “ɔbea a ɔte Sion.” Ɛkyerɛ kurow no mufo nyinaa a wɔaka wɔn ho asɛm sɛ ɔbea.


Mma Adwenem Naayɛ Nnsɛe Wo Gyidi\nƆwɛn-Aban—Nea Adesua Nsɛm Wom | July 1, 2001\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Shona Silozi Slovak Slovenian Spanish Sranantongo Swahili Swedish Thai Tsonga Tswana Turkish Twi Ukrainian Urdu Vietnamese Zulu\nDa bi wɔ hɔ a wote nka sɛ wo ho ye. Ade bɛkye no na woyare. Prɛko pɛ, wote nka sɛ woayɛ mmerɛw. Wo ti pae wo, na wo honam nyinaa tutu wo. Dɛn na aba? Ɔyare mmoawa a wɔn ho yɛ hu atow ahyɛ wo nipadua mu nkwaadɔm a ɛko tia nyarewa no so. Sɛ woanhwɛ ho asɛm anka a, ɔyare mmoawa a wɔaba wo mu yi betumi asɛe w’akwahosan koraa—na wɔakum wo mpo.\nNOKWAREM no, sɛ wonte apɔw na sɛ ɔyare mmoawa yi ba wo mu a, wotumi wo paa. Sɛ nhwɛso no, aduruyɛ ho sɛnkyerɛwfo Peter Wingate ka sɛ, sɛ aduan pa a wunnya nni ma wo nipadua yɛ mmerɛw a, “ahoɔden a wode bɛko atia ɔyare mmoawa no so tew araa ma, kakra a ɛbɛba wo nipadua mu no betumi akum wo.”\nSɛ saa na ɛte a, ɛnde hena na ɔbɛpɛ sɛ odi kɔm? Akyinnye biara nni ho sɛ woyɛ nea wubetumi biara sɛ wubenya aduan pa adi na woate apɔw. Na ɛda adi sɛ wobɔ mmɔden biara sɛ womma kwan mma ɔyare mmoawa biara mma wo nipadua mu. Nanso, sɛ ɛba sɛ ɛsɛ sɛ wukura wo ‘gyidi mu pintinn’ a, so wode ahwɛyiye a ɛte saa yɛ w’ade? (Tito 2:2) Sɛ nhwɛso no, so woma w’ani da hɔ wɔ asiane a adwenem naayɛ de ba no ho? Eyi betumi ahyɛn w’adwene ne wo komam ntɛm ara asɛe wo gyidi ne abusuabɔ a ɛda wo ne Yehowa ntam no. Ɛte sɛ nea ebinom mfa wɔn adwene nkɔ asiane yi so no. Wogyae wɔn ho mu ma adwenem naayɛ denam honhom fam kɔm a wɔma ɛde wɔn so. So ebetumi aba sɛ saa na ebia woreyɛ?\nAdwenem Naayɛ—So Bere Nyinaa na Enye?\nƐwom, ɛnyɛ adwenem naayɛ nyinaa na enye. Ɛtɔ mmere bi a ehia sɛ wotwentwɛn gye a wubegye biribi atom no ase kosi sɛ wubehu mu yiye ansa. Nyamesom mu ahyɛde a ɛne sɛ ɛsɛ sɛ wugye biribiara di, na ɛnsɛ sɛ wugye biribiara ho kyim no yɛ asiane ne nnaadaa. Nokwarem no, Bible ka sɛ ɔdɔ ‘gye ade nyinaa di.’ (1 Korintofo 13:7) Akyinnye biara nni ho sɛ Kristoni a ɔwɔ dɔ gye wɔn a wɔada wɔn ho adi sɛ wɔyɛ anokwafo no di. Nanso, Onyankopɔn Asɛm nso bɔ yɛn kɔkɔ wɔ ‘asɛm biara a yebegye adi’ ho. (Mmebusɛm 14:15) Ɛtɔ mmere bi a, obi nneyɛe a atwam nti ɛmfata sɛ wogye no di. Bible bɔ kɔkɔ sɛ: “[Obi a n’ano yɛ dɛ ka] adɔkɔdɔkɔsɛm a, nnye no nni.”—Mmebusɛm 26:24, 25.\nƆsomafo Yohane nso bɔ Kristofo kɔkɔ wɔ nsɛm a wonnim mu a wobegye adi ho. Ɔkyerɛwee sɛ: “Munnnye ahonhom nyinaa nnni, na mmom monsɔ ahonhom no nhwɛ sɛ wofi Nyankopɔn anaa.” (1 Yohane 4:1) ‘Asɛm,’ nkyerɛkyerɛ, anaa nsusuwii bi betumi ayɛ sɛ nea efi Nyankopɔn. Nanso, so efi ne nkyɛn ampa? W’adwenem a wobɛma ayɛ wo nãã, anaasɛ gye a wunnye nni ntɛm pa ara no betumi ayɛ ahobammɔ kɛse efisɛ ɔsomafo Yohane ka sɛ, “nnaadaafo bebree aba wiase.”—2 Yohane 7.\nAdwenem Naayɛ a Enni Nnyinaso\nYiw, ɛyɛ nea ɛho taa hia sɛ wode nokwaredi ne ahobrɛase bɛhwehwɛ asɛm bi mu de ahu nokware a ɛwom no. Nanso eyi nkyerɛ sɛ wobɛma adwenem naayɛ a enni nnyinaso na ɛsɛe ade asɔre wɔ wo tirim ne wo komam—adwenem naayɛ a ebetumi asɛe yɛn gyidi ne abusuabɔ a ase atim no. Wɔkyerɛ adwenem naayɛ yi ase sɛ “gyidi anaa nsusuwii bi a wonhu mu yiye a ɛtaa sɛe gyinaesi.” So wokae sɛnea Satan maa Hawa adwenem yɛɛ no nãã wɔ Yehowa ho no? Obisaa no sɛ: “Ampa na Onyankopɔn aka sɛ: Munnni turom ha nnua nyinaa bi?” (Genesis 3:1) Adwenem naayɛ a saa asɛmmisa a na ɛte sɛ nea asɛm biara nni ho no ma ɛsɔree no sɛee ne gyinaesi. Saa na Satan taa yɛ n’ade. Te sɛ ɔkyerɛwfo a ɔkyerɛw nsɛm de twiri afoforo no, onim sɛnea wɔde adɛfɛdɛfɛ, nsɛm a enni nnyinaso papa, ne atosɛm di dwuma yiye. Satan nam adwenem naayɛ a ɔde adi dwuma anifere kwan so saa no so asɛe abusuabɔ ahorow a edi mũ pii.—Galatifo 5:7-9.\nOsuani Yakobo tee sɛnea saa adwenem naayɛ yi tumi sɛe ade no ase yiye. Ɔkyerɛw hokwan kɛse a yɛanya sɛ yebetumi akɔ Onyankopɔn nkyɛn akɔhwehwɛ mmoa bere a yɛkɔ sɔhwɛ mu no ho asɛm. Nanso Yakobo de kɔkɔbɔ ma sɛ, sɛ yɛbɔ Onyankopɔn mpae a, ‘yemmisa wɔ gyidi mu, na yennnye biribiara ho kyim.’ Sɛ yegye yɛne Onyankopɔn ntam abusuabɔ ho kyim a, ɛma yɛyɛ te sɛ “ɛpo asorɔkye a mframa bɔ de no redi akɔneaba.” Yɛyɛ sɛ ‘onipa a ne kra yɛ nta a ohinhim n’akwan nyinaa mu.’ (Yakobo 1:6, 8) Yɛn adwenem yɛ yɛn nãã wɔ yɛn gyidi ho ma yehinhim. Afei sɛnea ɛtoo Hawa no, yegyae yɛn ho mu ma adaemone nkyerɛkyerɛ ne nyansapɛ ahorow.\nHonhom Fam Akwahosan Pa a Yebekura Mu\nƐnde, ɔkwan bɛn so na yebetumi abɔ yɛn ho ban afi adwenem naayɛ a ɛsɛe ade ho? Mmuae no yɛ tiawa koraa: sɛ yɛbɛpo Satan nnaadaasɛm koraa na yɛanya Onyankopɔn nsiesiei a ɛbɛma ‘yɛde gyidi agyina hɔ pintinn’ no mu mfaso akosi ase.—1 Petro 5:8-10.\nAde a ehia paa ne honhom fam aduan a yebedi no yiye. Ɔkyerɛwfo Wingate a yedii kan kaa ne ho asɛm no kyerɛkyerɛ mu sɛ: “Sɛ nipadua no regye n’ahome mpo a, ehia ahoɔden a ɛbɛma nipadua no mu nnuru ayɛ adwuma ama ne nkwaa atitiriw no atumi ayɛ adwuma; na ehia sɛ bere nyinaa nkwammoaa foforo si nea ayɛ dedaw no ananmu.” Saa ara na yɛn honhom fam akwahosan nso te. Sɛ yɛannidi daa wɔ honhom fam a, yɛn gyidi, te sɛ nipadua a ennya aduan no, de nkakrankakra bɛsɛe na awiei koraa no awu. Yesu Kristo sii eyi so dua bere a ɔkae sɛ: “Ɛnyɛ abodoo nko so na onipa nam bɛtra ase, na asɛm biara a efi Onyankopɔn anom so.”—Mateo 4:4.\nSusuw ɛno ho hwɛ. Nea edi kan koraa no, yɛyɛ dɛn nya gyidi a ɛyɛ den? Ɔsomafo Paulo kyerɛwee sɛ: “Gyidi no fi asɛnka mu.” (Romafo 10:17) Ɔkyerɛ sɛ, yɛnam Onyankopɔn Asɛm a yetiei so na edii kan nyaa gyidi ne ahotoso wɔ Yehowa, ne bɔhyɛ ahorow, ne n’ahyehyɛde no mu. Ɛyɛ nokware sɛ, yɛannye biribiara a yɛtee anni ara kɛkɛ. Yɛyɛɛ nea nkurɔfo a na wɔte Beroia kurow no mu yɛe no bi. Yɛtoo yɛn bo ase ‘hwehwɛɛ Kyerɛwnsɛm no mu hwɛe sɛ nneɛma no te saa anaa.’ (Asomafo no Nnwuma 17:11) Yɛsɔɔ ‘nea Onyankopɔn pɛ a eye na ɛsɔ ani na ɛyɛ pɛ’ no hwɛe, na yɛhwɛ hui sɛ nea yɛtee no ne nokware no. (Romafo 12:2; 1 Tesalonikafo 5:21) Efi saa bere no, ɛda adi sɛ yɛahyɛ yɛn gyidi mu den, efisɛ yɛabehu pefee sɛ Onyankopɔn Asɛm ne ne bɔhyɛ ahorow nni huammɔ da.—Yosua 23:14; Yesaia 55:10, 11.\nKwati sɛ Wubedi Kɔm Wɔ Honhom Fam\nAfei asɛm no ne sɛ yebekura yɛn gyidi mu na yɛakwati adwenem naayɛ biara a ebetumi ama ahotoso a yɛwɔ wɔ Yehowa ne n’ahyehyɛde mu no mu agow. Sɛ yebetumi ayɛ eyi a, ɛsɛ sɛ yɛkɔ so hwehwɛ Kyerɛwnsɛm no mu daa. Ɔsomafo Paulo bɔ kɔkɔ sɛ: “Akyiri nna bi mu ebinom bɛfam nnaadaa ahonhom ne ahonhommɔne kyerɛkyerɛ ho atwe wɔn ho afi gyidi no ho.” (1 Timoteo 4:1) Saa nnaadaa ahonhom ne nkyerɛkyerɛ yi ma ebinom adwenem yɛ wɔn nãã na ɛma wɔtwe wɔn ho fi Onyankopɔn ho. Dɛn na ɛbɔ yɛn ho ban? Sɛ yɛbɛkɔ so de ‘gyidi ne kyerɛ pa a yedii akyiri no nsɛm ayɛn yɛn ho.’—1 Timoteo 4:6.\nNanso awerɛhosɛm ne sɛ, ebinom mpɛ sɛ ‘wɔde gyidi no bɛyɛn wɔn ho’—ɛmfa ho sɛ wɔmmrɛ ho ansa na wɔanya no. Sɛnea Mmebusɛm nhoma no akyerɛwfo biako kyerɛ no, sɛnkyerɛnne kwan so no, honhom fam aduan a edi mũ betumi abu yɛn so, nanso yɛmfa bi nkɔ yɛn ano na yɛadi.—Mmebusɛm 19:24; 26:15.\nEyi yɛ aniberesɛm. Ɔkyerɛwfo Wingate ka sɛ: “Sɛ nipadua no fi ase di n’ankasa ahoɔdennuru a, n’akwahosan sɛe.” Sɛ ɔkɔm de wo a, wo nipadua no fi ase di aduannuru a ɛde asie no. Sɛ eyi sa fi nipadua no mu a, nipadua no fi ase di ahoɔdennuru a wuhia na ama woakɔ so anyin na asiesie wo nkwaadɔm no. Wo nkwaa atitiriw no fi ase gogow. Wufi ase yare ntɛm ara.\nSaa na ɛtoo wɔn a na wɔwɔ tete Kristofo asafo no mu binom wɔ honhom fam. Wɔbɔɔ mmɔden sɛ wɔde wɔn ho bɛto nea wɔde asie wɔ honhom fam no so. Ɛda adi sɛ wobuu wɔn ani guu kokoam adesua so, na wɔyɛɛ mmerɛw honhom fam. (Hebrifo 5:12) Ɔsomafo Paulo kyerɛkyerɛɛ asiane a ɛwɔ eyi a yɛbɛyɛ mu bere a ɔkyerɛw Hebrifo Kristofo no sɛ: “Ɛsɛ sɛ yeso nneɛma a yɛate no mu ma ɛboro so, na yɛansiane ho da bi.” Na onim sɛnea ɛnyɛ den koraa sɛ “sɛ yɛammu nkwagye kɛse a ɛte sɛɛ yi a,” yɛbɛdan akɔyɛ nneɛma bɔne no.—Hebrifo 2:1, 3.\nNea ɛyɛ nwonwa no, ɛnyɛ bere nyinaa na obi a onni aduan pa anim yɛ bosaa anaasɛ ɔfɔn. Saa ara na ebia ɛrenna adi ntɛm ara sɛ obi redi kɔm honhom fam. W’anim betumi ayɛ sɛ obi a odi yiye wɔ honhom fam bere a ebia wunnidi yiye no—nanso ɛyɛ bere tiaa bi mu pɛ! Ɔkwan biara so wobɛyɛ mmerɛw wɔ honhom fam, na woanya adwenem naayɛ a enni nnyinaso, na wuntumi mpere gyidi no. (Yuda 3) Wunim—sɛ obiara nnim mpo a—sɛnea wudidi wɔ honhom fam ankasa no yiye.\nEnti, kɔ so yɛ wo kokoam adesua. Ko tia adwenem naayɛ denneennen. Sɛ wubu w’ani gu biribi a ɛte sɛ yare mmoawa ketewaa bi so, na sɛ wubu w’ani gu adwenem naayɛ so a, ebetumi apira wo. (2 Korintofo 11:3) ‘So yɛte nna a edi akyiri no mu ampa? So wubetumi agye biribiara a Bible ka no adi? So Yehowa ahyehyɛde no ni ampa? Satan bɛpɛ sɛ ɔbɛma woanya adwenem naayɛ a ɛte sɛɛ. Mma w’ani a wubebu agu honhom fam adidi so mmma ɛnnyɛ mmerɛw mmma no sɛ ɔde ne nkyerɛkyerɛ a ɛyɛ nnaadaa no besum wo afiri. (Kolosefo 2:4-7) Di afotu a wɔde maa Timoteo no akyi. Yɛ “nkyerɛwee kronkron” no ho suani pa sɛnea ɛbɛyɛ a ‘wobɛtra nea woasua na woahu mu nokware no mu.’—2 Timoteo 3:13-15.\nEbia wubehia mmoa na ama woatumi ayɛ eyi. Ɔkyerɛwfo a yɛfaa n’asɛm kae mfiase no de ka ho sɛ: “Sɛ ɔkɔm de obi paa a, aduannuru ne nneɛma foforo a enni yafunum nkwaa a ɛyam aduan mu no betumi ama kuro aba mu, ma sɛ enya aduan ankasa a, entumi nyam. Ebia ebehia sɛ wɔde aduan a ne yam nyɛ den ma nnipa a wɔwɔ tebea a ɛte sɛɛ mu kosi bere bi.” Egye ahwɛyiye na wɔatumi asa obi a ɔkɔm ade no akyɛ yare. Saa ara na obi a wagyae kokoam Bible adesua koraa no behia mmoa ne nkuranhyɛ pii ansa na watumi anya honhom fam nneɛma ho akɔnnɔ. Sɛ saa na wo tebea te a, hwehwɛ mmoa na fa anigye gye mmoa biara a wɔde bɛma wo no, na ama woasan anya honhom fam akwahosan ne ahoɔden.—Yakobo 5:14, 15.\nMfa ‘Ogye a Wonnye Nni Nnye Kyim’\nBere a yesusuw tebea horow a na Abraham wom ho no, yɛn mu binom betumi asusuw sɛ na Abraham wɔ nea anka obetumi agyina so agye kyim. Anka ebetumi ayɛ nea ntease wom sɛ ɔbɛka sɛ ‘onni anidaso biara sɛ ɔbɛyɛ aman pii agya’—ɛmfa ho Onyankopɔn bɔhyɛ. Dɛn ntia? Wiɛ, wɔ nnipa fam no, na ɛte sɛ nea anidaso asa no. Bible kyerɛwtohɔ no ka sɛ ‘Ohuu ne nipadua sɛ anya awu, ne Sara yafunu nso sɛ awu.’ Nanso wamma n’adwenem anyɛ no naa wɔ Onyankopɔn bɔhyɛ ahorow ho. Ɔsomafo Paulo kyerɛwee sɛ: “Wanyɛ mmerɛw gyidi mu,” na “wamfa ogye a wonnye nni annye kyim.” Abraham gye dii koraa sɛ “nea [Onyankopɔn ahyɛ] ho bɔ no, obetumi ayɛ nso.” (Romafo 4:18-21) Ná ɔne Yehowa anya abusuabɔ a emu yɛ den a ahotoso wom mfe pii. Ɔpoo adwenem naayɛ biara a anka ebetumi ama saa abusuabɔ no mu agow no.\nSɛ ‘wokɔ so kura nsɛmpa a eye no mu’—sɛ wudidi yiye honhom fam—a, wubetumi ayɛ saa ara. (2 Timoteo 1:13) Fa asiane a ɛwɔ adwenem naayɛ mu no aniberesɛm. Satan de ne ho ahyɛ nea yebetumi afrɛ no honhom fam yare mmoawa akodi mu. Sɛ wubu w’ani gu honhom fam adidi so denam kokoam Bible adesua a worenyɛ ne Kristofo nhyiam ahorow a worenkɔ so a, woma ntua a ɛte saa nya kwan ba wo so. Fa honhom fam aduan pii a “akoa nokwafo ne ɔbadwemma” no fi ayamye mu de ma wɔ bere a ɛsɛ mu no di dwuma yiye. (Mateo 24:45) Kɔ so ‘tie nsɛm a eye no’ na ‘yɛ den wɔ gyidi mu.’ (1 Timoteo 6:3; Tito 2:2) Mma adwenem naayɛ nnsɛe wo gyidi.\nWudidi yiye honhom fam kodu he?\nShare Share Mma Adwenem Naayɛ Nnsɛe Wo Gyidi\nw01 7/1 kr. 18-21\nAde A Ehia Na Ama Woate Bible no Ase\nDɛn Nti Na Ɛsɛ Sɛ Wusua Bible No?\nMa W’ani Nnye Yehowa Ho Nimdeɛ Mu\nNya Adekyɛ Mu Anigye!\nNnua A Etumi Gyina Kyɛ\nYɛsɔɔ Yehowa Hwɛe\nAfe Afe Nhyiam, October 6, 2001\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM July 1, 2001\nShare Share ƆWƐN-ABAN—NEA ADESUA NSƐM WOM July 1, 2001\nƆWƐN-ABAN—NEA ADESUA NSƐM WOM July 1, 2001


Hyɛ Nipasu Foforo no, Nyi Ngu Hɔ Da | Adesua\nKENKAN WƆ Afrikaans Albanian American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n‘Monhyɛ nipasu foforo no.’—KOL. 3:10.\nNNWOM: 126, 28\nNipasu foforo no fã bɛn na ɛboa paa ma yɛyɛ baako?\nDɛn na yebetumi ayɛ de ada ayamhyehye ne ayamye adi?\nYɛbɛyɛ dɛn akyerɛ sɛ yɛbrɛ yɛn ho ase na yedwo?\n1, 2. (a) Yɛyɛ dɛn hu sɛ yebetumi ahyɛ nipasu foforo no ama ayɛ yiye? (b) Nipasu foforo no afã bɛn na yebehu wɔ Kolosefo 3:10-14?\n“NIPASU foforo” yɛ asɛm a epue mprenu wɔ Kyerɛw Kronkron—Wiase Foforo Nkyerɛase no mu. (Efe. 4:24; Kol. 3:10) Ɛkyerɛ nipasu a “wɔbɔɔ no sɛnea Onyankopɔn pɛ.” Yebetumi anya nipasu foforo no. Adɛn nti na yɛreka saa? Efisɛ Yehowa bɔɔ nnipa wɔ ne suban so, enti yebetumi ada ne suban a ɛyɛ fɛ no adi.—Gen. 1:26, 27; Efe. 5:1.\n2 Nokwasɛm ne sɛ, esiane sɛ yɛn awofo a wodi kan de sintɔ woo yɛn nti, ɛtɔ da a yɛn nyinaa nya akɔnnɔ bɔne. Baabi a wɔtetee yɛn nso tumi nya yɛn so nkɛntɛnso kɛse. Nanso, Yehowa betumi aboa yɛn ama yɛayɛ nea ɔpɛ sɛ yɛyɛ. Yɛbɛhwɛ nipasu foforo a wɔde honhom kaa ɔsomafo Paulo ma ɔkyerɛw ho asɛm no afã bi. Ɛbɛboa yɛn ama yɛatumi ayɛ nea Yehowa pɛ. (Kenkan Kolosefo 3:10-14.) Yɛbɛsan nso ahwɛ sɛnea yebetumi ada saa suban ahorow no adi wɔ asɛnka mu.\n“MO NYINAA YƐ ONIPA BIAKO”\n3. Dɛn ne ade baako a ɛkyerɛ sɛ obi ahyɛ nipasu foforo no?\n3 Paulo tuu yɛn fo sɛ yɛnhyɛ nipasu foforo no. Bere a owiei no, ɔkyerɛkyerɛɛ mu sɛ nipasu foforo no fã baako a ɛho hia paa ne sɛ yɛrenyɛ nyiyim. Ɔkae sɛ: “Helani anaa Yudani nni hɔ, twetiatwa anaa momonoto nni hɔ, ɔnanani, Skiteni, akoa anaa ɔdehye nni hɔ.” * Asafo no mu no, ɛnsɛ sɛ obiara nya adwene sɛ esiane ne kɔla, ɔman a ofi mu, anaa edin ne dibea a ɔwɔ nti, ɔsen afoforo. Nea enti a ɛte saa ne sɛ, Kristo akyidifo anokwafo “nyinaa yɛ onipa baako.”—Kol. 3:11; Gal. 3:28.\n4. (a) Sɛn na ɛsɛ sɛ Yehowa asomfo bu afoforo? (b) Tebea bɛn na ebetumi ama ayɛ den sɛ Kristofo bɛyɛ baako?\n4 Wɔn a wɔahyɛ nipasu foforo no deɛ, sɛ obi yɛ wɔn nua gyidini oo, ɔnyɛ bi oo, sɛ onni dibea anaa abusua a ofi mu te sɛn mpo a, wodi no ni. (Rom. 2:11) Wei betumi ayɛ den wɔ aman bi so. Nhwɛso bi ni. Adansefo a wɔwɔ South Africa dodow no ara da so tete mmeae bi a na wɔatwa ama nnipakuw bi. Ná aban no hwɛ nnipakuw bi kɔla ɛnna wɔma wɔn baabi tena. Baabi a aborɔfo te nko, baabi a abibifo te nko, ɛnna mmusuakuw ahorow nso deɛ. Ná Akwankyerɛ Kuw no pɛ sɛ wɔhyɛ anuanom a wɔwɔ hɔ no nkuran ma ‘wɔtrɛw wɔn komam,’ anaa wɔtrɛw wɔn dɔ mu. Enti October 2013 no, wɔpenee nhyehyɛe titiriw bi so. Ná ɛbɛboa anuanom ama wɔahu wɔn ho wɔn ho yiye. (2 Kor. 6:13) Dɛn na wɔyɛe?\n5, 6. (a) Nhyehyɛe bɛn na ɔman bi mufo yɛe na ama wɔatumi ahyɛ baakoyɛ a ɛwɔ Onyankopɔn nkurɔfo mu no den? (Hwɛ mfonini a ɛwɔ adesua yi mfiase no.) (b) Dɛn na afi mu aba?\n5 Edu Memeneda ne Kwasida a, na wɔyɛ nhyehyɛe ma asafo mmienu hyiam. Ɛsono kasa a asafo no mu biara ka anaa ɛsono nnipa a wɔwom no nso kɔla. Anuanom mmarima ne mmea a wɔwɔ saa asafo ahorow no mu bom kɔ asɛnka, wɔbom yɛ asafo nhyiam, na wɔsrasra wɔn ho wɔ wɔn fie. Asafo ahorow pii de wɔn ho hyɛɛ saa nhyehyɛe yi mu. South Africa baa dwumadibea no nsa kaa saa nhyehyɛe yi ho amanneɛbɔ pii. Ná ɛhyɛ nkuran paa. Ebi fi wɔn a wɔnyɛ adansefo mpo hɔ. Nhwɛso bi ni. Wei kaa ɔsɔfo bi koma ma ɔkae sɛ, “Menyɛ Ɔdansefo, nanso mihu sɛ mowɔ nhyehyɛe pa a mode ka asɛmpa no. Moabom sɛ abusuakuw baako a nyiyim biara nni mo mu.” Nhyehyɛe yi kaa Adansefo no sɛn?\n6 Noma yɛ onuawa a ɔka Xhosa kasa. Mfiase no, na ɛyɛ den ma no sɛ ɔbɛto nsa afrɛ anuanom aborɔfo aba ne fie korokorowa mu. Ná anuanom no wɔ asafo a ɛka Borɔfo kasa mu. Nanso Noma ne Adansefo a wɔyɛ aborɔfo boom kɔɔ asɛnka, na ɔkɔsraa wɔn wɔ wɔn fie. Ɛno akyi no, ɔkae sɛ, “Wɔte sɛ yɛn ara!” Afei edui sɛ asafo a ɛka Xhosa kasa a Noma wom no nso mufo to nsa frɛ asafo a ɛka Borɔfo kasa mufo ma wɔbɛsra wɔn. Enti Noma noaa aduan, na ɔtoo nsa frɛɛ anuanom bi. Ná asafo mu panyin bi a ɔyɛ buroni ka ho. Noma kae sɛ, “M’ani gyei sɛ asafo mu panyin no tenaa rɔba adaka ketewaa bi so.” Saa nhyehyɛe yi a ɛrekɔ so nti, anuanom mmarima ne mmea pii anya nnamfo foforo. Wɔasi wɔn bo sɛ wɔbɛkɔ so atrɛw wɔn fekubɔ mu.\nMONHYƐ ‘AYAMHYEHYE NE AYAMYE’\n7. Adɛn nti na ehia sɛ yɛda ayamhyehye adi bere nyinaa?\n7 Yɛbɛkɔ so ahyia sɔhwɛ akosi sɛ Satan wiase yi bɛba awiei. Esiane nsɛmmɔnedi ne ɔhaw foforo nti, ebetumi aba sɛ yɛrennya adwuma nyɛ, yare a emu yɛ den betumi abɔ yɛn, wɔbɛtan yɛn, atoyerɛnkyɛm bɛto yɛn, na yɛahwere yɛn ahode. Ehia sɛ yenya ayamhyehye ankasa ansa na yɛatumi aboa yɛn ho yɛn ho wɔ amanehunu anaa ahohia mu. Yɛn yam hyehye yɛn ma afoforo a, ɛbɛka yɛn ama yɛada ayamye adi akyerɛ wɔn. (Efe. 4:32) Nipasu foforo no afã yi bɛboa yɛn ama yɛasuasua Onyankopɔn na yɛakyekye afoforo werɛ.—2 Kor. 1:3, 4.\n8. Yɛda ayamhyehye ne ayamye adi kyerɛ asafo no mufo nyinaa a, nneɛma pa bɛn na ebefi mu aba? Ma ɛho nhwɛso.\n8 Asafo no mufo a wofi aman foforo so anaa wɔn a wɔn asɛm yɛ mmɔbɔ no, dɛn na yɛbɛyɛ de ada ayamye adi akyerɛ wɔn paa? Ehia sɛ yɛfa nnipa a wɔte saa no nnamfo na yɛboa wɔn ma wohu sɛ wɔn ho hia wɔ asafo no mu. (1 Kor. 12:22, 25) Dannykarl fii Philippines kɔtenaa Japan. Yɛnhwɛ asɛm a ɛtoo no wɔ hɔ. Ɔkɔ adwumam a, sɛnea wɔne adwumayɛfo a wofi ɔman no mu di no, ɛnyɛ saa na na wɔne no di. Afei ɔkɔɔ Yehowa Adansefo asafo nhyiam. Dannykarl ka sɛ: “Ɛkame ayɛ sɛ na wɔn a wɔwɔ hɔ nyinaa yɛ Japanfo, nanso wogyee me fɛw so te sɛ nea wonim me dedaw.” Anuanom kɔɔ so daa ayamye adi kyerɛɛ Dannykarl. Ɛboaa no ma onyaa nkɔso wɔ Onyankopɔn som mu. Ɔbɔɔ asu, na seesei ɔyɛ asafo mu panyin. Anuanom a wɔne Dannykarl som sɛ asafo mu mpanyimfo no bu Dannykarl ne ne yere Jennifer sɛ wɔyɛ anuanom a wɔboa wɔn asafo no paa. Asafo mu mpanyimfo no ka wɔn ho asɛm sɛ, “Wɔyɛ akwampaefo na wɔayɛ wɔn ho awiɛmfoɔ. Afei nso, wɔyɛ nhwɛso pa, na wɔde Ahenni no di kan.”—Luka 12:31.\n9, 10. Yɛda ayamhyehye adi wɔ asɛnka mu a, nneɛma pa fi mu ba. Ma ɛho nhwɛso.\n9 Yɛka Ahenni asɛm no kyerɛ afoforo a, yenya hokwan yɛ “nnipa nyinaa yiye.” (Gal. 6:10) Adansefo pii wɔ ayamhyehye ma atubrafo, enti wɔbɔ mmɔden sua kasa foforo. (1 Kor. 9:23) Nneɛma pa pii afi mu aba. Ebi ni: Tiffany yɛ onuawa kwampaefo a ɔwɔ Australia. Osuaa Swahili kasa sɛnea ɛbɛyɛ a ɔbɛboa Swahili asafo bi a ɛwɔ Brisbane. Ɛwom sɛ na ɛyɛ den ma Tiffany sɛ obesua Swahili kasa no, nanso wanya nhyira pii. Ɔka sɛ: “Sɛ wopɛ sɛ w’ani gye wɔ asɛnka mu a, ɛnde kɔboa asafo a ɛka ɔman foforo so kasa. Wote wo kurom deɛ, nanso wubehu sɛ ɛte sɛ nea wowɔ ɔman foforo so. Wo ara wode w’ani behu sɛ baakoyɛ wɔ anuanom a ɛwɔ wiase nyinaa mu ampa.”\nDɛn na ɛkanyan Kristofo ma wɔboa atubrafo? (Hwɛ nkyekyɛm 10)\n10 Yɛnhwɛ biribi a abusua bi a ɛwɔ Japan nso yɛe. Awarefo no wɔ ɔbabea a ne din de Sakiko. Ɔkae sɛ: “Efi afe 1990 kosi afe 1999 hɔ baabi no, yɛkɔ asɛnka a, na yɛtaa hyia atubrafo a wofi Brazil. Ná yɛne wɔn kenkan kyerɛw nsɛm bi te sɛ Adiyisɛm 21:3, 4 anaa Dwom 37:10, 11, 29 wɔ wɔn ankasa Bible a ɛwɔ Portuguese kasa mu. Sɛ yɛyɛ saa a, na wɔyɛ aso tie. Ɛtɔ da a, na wosu mpo.” Nanso abusua no amma ayamhyehye a wɔdaa no adi no anso hɔ ara. Sakiko toaa so sɛ: “Bere a yehui sɛ honhom fam kɔm de wɔn no, abusua no nyinaa fii ase suaa Portuguese kasa.” Akyiri yi, abusua no boa maa wɔtew asafo a ɛka Portuguese kasa. Mfe pii ni, abusua no aboa atubrafo pii ama wɔabɛsom Yehowa. Sakiko san kae sɛ: “Portuguese kasa sua nna fam, nanso sɛ yɛhwɛ nhyira a afi mu aba a, brɛ a yɛbrɛe no nnu ho hwee koraa. Yɛda Yehowa ase paa.”—Kenkan Asomafo Nnwuma 10:34, 35.\n11, 12. (a) Adɛn nti na ehia paa sɛ yɛde adwempa hyɛ nipasu foforo no? (b) Dɛn na ɛbɛboa yɛn ama yɛakɔ so abrɛ yɛn ho ase?\n11 Adwene a ɛsɛ sɛ yɛde hyɛ nipasu foforo no ne sɛ yɛde bɛhyɛ Yehowa anuonyam, na ɛnyɛ sɛ afoforo bɛkamfo yɛn. Kae sɛ ɔbɔfo bi a na ɔyɛ pɛ mpo bɛyɛɛ ahantan, na ɛno ma ɔyɛɛ bɔne. (Fa toto Hesekiel 28:17 ho.) Nnipa tɔ sin, enti hwɛ sɛnea ɛbɛyɛ den ama yɛn paa sɛ yɛbɛkwati ahantan ne ahomaso! Nanso, yebetumi ahyɛ ahobrɛase. Dɛn na ɛbɛboa yɛn ama yɛayɛ saa?\n12 Ade baako a ɛbɛboa yɛn ama yɛakɔ so abrɛ yɛn ho ase ne sɛ yebegye bere akenkan Onyankopɔn Asɛm da biara da na yɛadwinnwen ho. (Deut. 17:18-20) Ade a ehia sɛ yedwinnwen ho paa ne Yesu nkyerɛkyerɛ ne ahobrɛase mapa a ɔde yɛɛ ne som adwuma no. (Mat. 20:28) Yesu hohoroo n’asomafo no nan ho mpo. (Yoh. 13:12-17) Afei nso, ehia sɛ yɛbɔ mpae hwehwɛ Onyankopɔn honhom bere nyinaa. Sɛ yɛyɛ saa a, ɛbɛboa yɛn na yɛannya adwene sɛ yɛkyɛn afoforo.—Gal. 6:3, 4; Filip. 2:3.\n13. Yɛbrɛ yɛn ho ase a, mfaso bɛn na yebenya?\n13 Kenkan Mmebusɛm 22:4. Ehia sɛ nokware Kristofo nyinaa brɛ wɔn ho ase, efisɛ ɛso wɔ mfaso pii. Yɛbrɛ yɛn ho ase a, ɛboa ma asomdwoe ne baakoyɛ tena asafo no mu. Bio nso, sɛ yenya ahobrɛase na yɛansan ankɔ yɛn dedaw mu a, Onyankopɔn bɛdom yɛn. Ɔsomafo Petro kae sɛ: “Mo nyinaa momfa ahobrɛase adwene mmɔ mo asen mfa nsonsom mo ho, efisɛ Onyankopɔn ne ahantanfo di asi, nanso ɔdom ahobrɛasefo.”—1 Pet. 5:5.\n‘MONHYƐ ODWO NE ABODWOKYƐRE’\n14. Sɛ yɛka obi a odwo na ɔwɔ abodwokyɛre paa a, ɔne hena?\n14 Ɛnnɛ wiase yi mu no, sɛ obi dwo na ɔwɔ abodwokyɛre anaa abotare a, nkurɔfo adwene yɛ wɔn sɛ ɔyɛ mmerɛw. Saa asɛm no nyɛ nokware da! Yehowa na ɔyɛ tumi nyinaa Wura wɔ amansan yi mu. Ɔno na saa suban a ɛyɛ fɛ yi fi no. Sɛ yɛreka obi a odwo na ɔwɔ abodwokyɛre anaa abotare paa a, ɔno ne Yehowa Nyankopɔn. (2 Pet. 3:9) Bere a Abraham ne Lot bisabisaa Yehowa nsɛm no, yɛnhwɛ sɛnea ɔnam n’abɔfo a ɔsomaa wɔn no so maa wɔn mmuae. (Gen. 18:22-33; 19:18-21) Afei nso Israel man no yɛɛ Yehowa so asoɔden, nanso onyaa wɔn ho abotare bɛboro mfe 1,500.—Hes. 33:11.\n15. Odwo ne abodwokyɛre ho nhwɛso bɛn na Yesu yɛe?\n15 Ná Yesu ‘dwo.’ (Mat. 11:29) Onyaa n’akyidifo no mmerɛwyɛ ho abotare paa. Yesu asase so som adwuma nyinaa mu no, nyamesomfo sɔre tiaa no kekaa nsɛm a ɛmfata kyerɛɛ no. Nanso ɔdaa odwo adi, na onyaa abodwokyɛre anaa abotare kosii sɛ wobuu no atɛnkyea kum no. Bere a wɔbɔɔ Yesu asɛndua mu na ɔrefa yaw mu no, ɔbɔɔ mpae sɛ n’agya mfa wɔn a wɔrekum no no bɔne nkyɛ wɔn. Yesu kyerɛɛ mu sɛ, “wonnim nea wɔreyɛ.” (Luka 23:34) Bere a Yesu refa yaw mu na ne ho yeraw no mpo no, wo deɛ hwɛ odwo a ɔdaa no adi ne abotare a onyae!—Kenkan 1 Petro 2:21-23.\n16. Dɛn na yebetumi ayɛ de akyerɛ sɛ yedwo na yɛwɔ abodwokyɛre?\n16 Dɛn na yɛbɛyɛ de akyerɛ sɛ yedwo na yɛwɔ abodwokyɛre anaa abotare? Paulo kyerɛɛ ɔkwan baako a yebetumi afa so ayɛ saa. Ɔkyerɛw ne nuanom Kristofo sɛ: “Sɛ obi wɔ asɛm tia ne yɔnko a, monkɔ so nnya mo ho abotare na momfa mfirifiri mo ho korakora. Sɛnea Yehowa de afiri mo no, mo nso monyɛ saa ara.” (Kol. 3:13) Nokwasɛm ne sɛ, sɛ yebetumi adi saa ahyɛde yi so a, ehia sɛ yedwo na yenya abotare. Nanso, sɛ yɛde bɔne firi a, yɛboa ma baakoyɛ kɔ so tena asafo no mu.\n17. Adɛn nti na ehia sɛ yɛda odwo adi na yenya abodwokyɛre anaa abotare?\n17 Ɛnyɛ sɛ Kristoni pɛ a na ɔbɛda odwo adi na wanya abodwokyɛre anaa abotare. Sɛ yɛpɛ sɛ yenya nkwa a, ehia sɛ yenya saa suban yi. (Mat. 5:5; Yak. 1:21) Nea ɛsen biara no, sɛ yɛda saa suban ahorow yi adi a, yɛhyɛ Yehowa anuonyam, na yɛboa afoforo ma wɔde Bible mu afotu bɔ wɔn bra.—Gal. 6:1; 2 Tim. 2:24, 25.\n18. Ɔkwan bɛn so na ɔdɔ bɛboa yɛn na yɛanyɛ nyiyim?\n18 Sɛ yɛhwɛ suban a yɛasusuw ho yi nyinaa a, yɛrentumi nyi ɔdɔ nsi nkyɛn ma ɛnyɛ yiye. Ɛho nhwɛso ni. Ná Kristofo a wɔwɔ osuani Yakobo bere so yɛ animhwɛ anaa nyiyim. Ná wɔtew wɔn anim ma asikafo, na na wobu ahiafo animtiaa. Enti Yakobo tuu wɔn fo. Ɔkyerɛkyerɛɛ mu sɛ saa suban no tia mmara titiriw no. Mmara no ka sɛ: “Dɔ wo yɔnko sɛ wo ho.” Yakobo san kae sɛ: “Sɛ mokɔ so yɛ animhwɛ a, na moreyɛ bɔne.” (Yak. 2:8, 9) Nanso sɛ yɛwɔ ɔdɔ a, yɛrenyɛ nyiyim. Enti yɛrenhwɛ obi nhomasua, ne kɔla, dibea anaa edin a wagye so nhoahoa no. Nokwasɛm ne sɛ, sɛ yɛka sɛ mma yɛnyɛ nyiyim a, ɛnsɛ sɛ ɛyɛ nnipa ani so deɛ. Na mmom ɛsɛ sɛ efi yɛn komam tɔnn.\n19. Adɛn nti ehia sɛ yɛhyɛ ɔdɔ?\n19 Bio nso, ɔdɔ wɔ “abodwokyɛre na ne yam ye,” na “ɛnhoman.” (1 Kor. 13:4) Nokwarem no, ehia sɛ yenya abotare, ayamye, ne ahobrɛase na ama yɛakɔ so aka Ahenni ho asɛm no akyerɛ nkurɔfo. (Mat. 28:19) Saa suban ahorow yi ma ɛyɛ mmerɛw sɛ yɛne yɛn nuanom a wɔwɔ asafo no mu nyinaa bɛtena yiye. Sɛ yɛda ɔdɔ a ɛte saa adi a, mfaso bɛn na yenya? Ɛma baakoyɛ tena asafo ahorow mu, na ɛhyɛ Yehowa anuonyam. Ɛsan nso twetwe afoforo ba nokware no mu. Ɛfata paa sɛ Bible kaa nipasu foforo no ho asɛm. Asɛm a ɛde wiei no yɛ nokwasɛm paa. Ɛkae sɛ: “Eyinom nyinaa akyi no, monhyɛ ɔdɔ efisɛ ɛyɛ koroyɛ hama a ɛyɛ pɛ.”—Kol. 3:14.\n“MOMMA WƆNKƆ SO NYƐ MO FOFORO”\n20. (a) Nsɛm bɛn na ɛsɛ sɛ yebisa yɛn ho, na adɛn ntia? (b) Dɛn na yɛrehwɛ kwan?\n20 Ɛsɛ sɛ yɛn mu biara bisa ne ho sɛ, ‘Dɛn bio na metumi ayɛ de ayi nipasu dedaw no agu hɔ a merensan nkɔfa bio?’ Ehia sɛ yɛbɔ Onyankopɔn mpae denneennen ma ɔboa yɛn. Bio, ɛsɛ sɛ yɛyere yɛn ho sɛ suban anaa nneyɛe biara a ɛbɛma Onyankopɔn Ahenni no abɔ yɛn no, yebetu ase. (Gal. 5:19-21) Ɛsɛ sɛ yebisa yɛn ho nso sɛ, ‘Sɛnea midwen nneɛma ho no, mekɔ so yɛ nsakrae anaa?’ (Efe. 4:23, 24) Sɛ yɛhyɛ nipasu foforo no a, ɛnsɛ sɛ yeyi gu hɔ da. Wei yɛ biribi a ɛsɛ sɛ Kristofo nyinaa kɔ so yɛ no daa kosi sɛ yebetumi ayɛ no pɛpɛɛpɛ. Wo deɛ hwɛ anigye ara a yebenya bere a yebehu sɛ obiara a yenim no hyɛ nipasu foforo no pɛpɛɛpɛ!\n^ nky. 3 Bible mmere mu no, na nkurɔfo bu Skitefo sɛ wɔyɛ nnipa a wɔn ani mmuei.


Bible Mu Nsɛm Wosiw Stefano Abo - Yehowa Adansefo Intanɛt Dwumadibea\nƆBARIMA a ɔkotow ha no yɛ Stefano. Ɔyɛ Yesu suani nokwafo. Nanso hwɛ nea afei wɔreyɛ no! Mmarima yi retotow abo akɛse abɔ no. Dɛn nti na wɔtan Stefano araa ma wɔreyɛ no ade bɔne a ɛte saa? Ma yɛnhwɛ.\nNá Onyankopɔn boa Stefano ma ɔyɛ anwonwade akɛse. Na mmarima yi mpɛ saa, enti wɔne no gyee nokware a ɔde kyerɛkyerɛ nkurɔfo no ho akyinnye. Nanso Onyankopɔn maa Stefano nyansa kɛse, na Stefano ma ɛdaa adi sɛ mmarima yi kyerɛkyerɛ atosɛm. Eyi maa wɔn bo fuwii kɛse. Enti wosoo no mu, na wɔmaa nkurɔfo bɛkekaa ne ho nsɛm a ɛnyɛ nokware.\nƆsɔfo panyin no bisaa Stefano sɛ: ‘Nea wɔka yi yɛ nokware?’ Stefano de Bible mu ɔkasa fɛfɛ maa mmuae. Awiei no ɔkyerɛɛ sɛnea nnipa bɔne taa Yehowa adiyifo tete hɔ. Na ɔkae sɛ: ‘Mote sɛ saa nnipa no ara. Mukum Onyankopɔn somfo Yesu, na munni Onyankopɔn mmara so.’\nEyi maa nyamesom mpanyimfo no bo fuwii kɛse! Wɔde abufuw twɛree wɔn se guu no so. Afei Stefano maa ne ti so, na ɔkae sɛ: ‘Hwɛ, mihu Yesu sɛ ogyina Onyankopɔn nifa wɔ soro.’ Ɛnna mmarima yi de wɔn nsa sisiw wɔn asõ tow hyɛɛ Stefano so. Wosoo no mu twee no kɔɔ kurow no fasu akyi.\nƐha no woyiyii wɔn ntade nguguso de maa aberante Saul kurae. Wuhu Saul? Afei ebinom fii ase siw Stefano abo. Stefano kotowee, sɛnea wuhu yi, na ɔbɔɔ Onyankopɔn mpae sɛ: ‘Yehowa, ntwe wɔn asõ wɔ ade bɔne a wɔreyɛ yi ho.’ Ná onim sɛ nyamesom mpanyimfo no adaadaa ebinom. Eyi akyi no Stefano wui.\nSɛ obi yɛ wo bɔne a, so wobɔ mmɔden sɛ wobɛyɛ no bi, anaa so woka sɛ Onyankopɔn ntua no ka? Ɛnyɛ saa na Stefano anaa Yesu yɛe. Woyii ayamye adi mpo kyerɛɛ nnipa a wɔyɛɛ wɔn bɔne. Momma yɛmmɔ mmɔden nsuasua wɔn.\nAsomafo Nnwuma 6:8-15; 7:1-60.\nHena ne Stefano, na dɛn na na Onyankopɔn boa no ma ɔyɛ?\nDɛn na Stefano kae a ɛmaa nyamesom mpanyimfo no bo fuwii kɛse?\nBere a mmarima no twee Stefano kɔɔ kurow no fasu akyi no, dɛn na wɔyɛɛ no?\nWohwɛ mfonini no a, hena ne aberante a ogyina ntade nguguso no ho no?\nMpae bɛn na Stefano bɔɔ Yehowa ansa na ɔrewu?\nSɛ obi yɛ yɛn bɔne a, dɛn na ɛsɛ sɛ yɛyɛ de suasua Stefano?\nKenkan Asomafo Nnwuma 6:8-15.\nNnaadaa akwan bɛn na nyamesom mpanyimfo de Yehowa Adansefo afa so de abɔ mmɔden sɛ wobesiw wɔn asɛnka adwuma no kwan? (Aso. 6:9, 11, 13)\nKenkan Asomafo Nnwuma 7:1-60.\nDɛn na ɛboaa Stefano ma otumi gyinaa Sanhedrin no anim kaa asɛmpa no wɔ nam so, na dɛn na yebetumi asua afi ne nhwɛso no mu? (Aso. 7:51-53; Rom. 15:4; 2 Tim. 3:14-17; 1 Pet. 3:15)\nAdwene bɛn na ɛsɛ sɛ yenya wɔ wɔn a wɔsɔre tia yɛn adwuma no ho? (Aso. 7:58-60; Mat. 5:44; Luka 23:33, 34)